title: Arkku

text: Arkun raudoitukset, joiden alkuperäinen tarkoitus on vahvistaa arkkua, alkoivat myös kehittyä yhä koristeellisemmiksi. Raudoitukset jakoivat arkun pinnan erillisiksi koristepaneeleiksi. Morsius- eli kapioarkku koristeltiin etenkin kannen sisäpinnalta, koska sitä pidettiin häissä auki, jotta morsiamen valmistamat liinavaatteet olisivat vieraiden nähtävänä. Kapioarkuissa on yleensä vaalealle pohjalle maalattu seppele tai runsaudensarvi, jonka sisälle tekstattiin vuosiluku ja morsiamen nimikirjaimet.


title: Arkku

text: Suomeen on kulkeutunut Pohjois-Amerikasta paljon niin sanottuja ”amerikanarkkuja”, joilla Suomeen palaavat siirtolaiset toivat kertyneen omaisuuden mukanaan Atlantin yli.


title: Arkku

text: Arkku esiintyy haviteltuna arvo- tai taikaesineenä monissa kansantaruissa, kuten Pandoran lipas ja liitonarkki. Myöhemmässäkin seikkailukirjallisuudessa arkku esiintyy usein ryöstösaaliin tai muun arvo-omaisuuden säilytyspaikkana, aarrearkkuna, kuten Robert Louis Stevensonin "Aarresaaressa."


title: Arkku

text: Antiikin tarustossa esiteltiin viinin jumalan Dionysoksen mystinen arkku. Siinä säilytettiin vertauskuvallisia esineitä, ja sitä kantoivat valitut papit (kreik. Kistophoroi). Eleusiin juhlamenoihin kuului arkun päällä istuvan maan ja kasvun jumalattaren Demeterin (lat. Ceres) kuva. Rooman valtakunnan aikana "cista" oli mysteeriuskonnoissa tavallinen symboli.


title: Teräsleijona

text: Teräsleijona on Ilkka Remeksen kirjoittama jännitysromaani, jonka WSOY julkaisi vuonna 2011.


title: Teräsleijona

text: Shokkiaallosta tuttu Riku Tanner on saanut potkut keskusrikospoliisista. Tanner on eronnut vaimostaan ja ajautunut katkeraan huoltajuuskiistaan. Tapaukseen puuttuvat myös Venäjän viranomaiset ja lähellä Suomen ja Venäjän rajaa sijaitsevalla maatilalla tapahtuu hämäriä asioita. Äärioikeiston kannatus nousee Suomessa.


title: Kaappisänky

text: Kaappisänky tai seinäsänky on ahtaisiin tiloihin suunniteltu vuode, joka käännetään saranoilla päiväsajaksi seinälle tai näkymättömiin kaappiin.


title: Kaappisänky

text: Kaappisänky on käytännöllinen kaluste ahtaissa tiloissa ja tilapäiseen majoittumiseen tai lepäämiseen, esimerkiksi ahtaissa kerrostaloasunnoissa, hotelleissa, matkustajalaivoissa, junien makuuvaunuissa, päiväkodeissa, matkailuautoissa ja -vaunuissa ja opiskelija-asuntoloissa. Kaappisänky voidaan varustaa kiinteillä säilytyslokeroilla, lukuvalaisimella ja työskentelytasolla.


title: Kaappisänky

text: Englanninkielisissä maissa kaappisänkyä kutsutaan keksijänsä William Lawrence Murphyn (1876–1959) mukaan nimellä "Murphy bed". Murphy patentoi kaappisängyn 1800–1900-lukujen vaihteessa. Tarinan mukaan Murphy liehitteli San Franciscossa asuessaan muuatta oopperalaulajaa, mutta asui yksiössä eikä senaikaisten soveliaisuussääntöjen takia voinut kutsua naista vierailulle makuuhuoneeseensa. Niinpä Murphy kehitteli seinään piiloon käännettävän sängyn, jolloin yksiöstä tuli olohuoneen kaltainen. Murphyn keksintö ei kuitenkaan ollut ensimmäinen, vaan kaappisänkyjä oli jo ollut myynnissä ainakin Sears, Roebuck and Companyn postimyyntiluettelossa. Murphy kuitenkin paranteli keksintöä huomattavasti suunnittelemalla vastapainojärjestelmän, joka kevensi vuoteen nostamista ja laskemista.


title: Kaappisänky

text: Suomessa kaappisänky tai "kaappivuode" oli aiemmin etenkin Varsinais-Suomessa suosittu sänkytyyppi, pohjalaista kerrossänkyä muistuttava rakenne, joka oli varustettu suljettavin kaapinovin. Sitä on käytetty myös muissa Pohjoismaissa sekä Pohjois-Saksassa ja Alankomaissa. Se jäi pois käytöstä lähinnä huonon ilmanvaihtonsa vuoksi.


title: Kaappisänky

text: Kaappisängyt ja muut kokoontaittuvat sänkymallit ovat aiheuttaneet joitakin kuolemia. Vuonna 2009 Benidormissa iäkkäät sisarukset löydettiin hotellivuoteistaan tukehtuneina, kun huonosti seinään kiinnitetty sängyn kaappiosa oli kaatunut heidän päälleen. Vuonna 1960 suomalainen poliitikko Eero Antikainen kuoli tukholmalaishotellissa, kun seinäsänky sulkeutui ja lukkiutui hänen nukkuessaan. Antikainen oli tuon seinäsänkymallin neljäs kuolonuhri Ruotsissa, ja tapauksen jälkeen sänky vedettiin siellä pois markkinoilta.


title: Uhrilento

text: Uhrilento on Ilkka Remeksen kirjoittama jännitysromaani, jonka WSOY on julkaissut vuonna 2001.


title: Uhrilento

text: Aivotutkijana työskentelevä Antti Kaira on menossa naimisiin morsiamensa Tiinan kanssa ja odottaa tätä palaavaksi lennolta Nizzasta. TV-uutisessa ilmoitetaan kuitenkin koneen katoamisesta ja sen hylky löydetään. Antti matkustaa Etelä-Eurooppaan selvittämään, mitä koneessa oikeasti tapahtui. Hän saa lopulta tietää jotain selittämätöntä.


title: Vakaan tilan talous

text: Vakaan tilan talous () tai vakaa talous tai tasapainotalous on taloustieteen suuntaus, joka tavoittelee talouskasvusta riippumatonta talousjärjestelmää. Vakaan tilan talous pyrkii vakiinnuttamaan resurssienkulutuksen, infrastruktuurin ja väestönkasvun, mutta ei aseta rajoituksia ei-materiaaliselle kasvulle, kuten onnellisuudelle tai sivistykselle. Degrowth on osa vakaan tilan taloutta, sillä se nähdään keinoksi saavuttaa tasapainotila mikäli tietty talous on kasvanut liian suureksi. Vakaan tilan talous ei siis pidä degrowthia lopullisena tavoitetilana, vaan siirtymävaiheena.


title: Vakaan tilan talous

text: Vakaan tilan talous vastustaa talouskasvua kolmesta syystä, ensinnäkin monet kriittiset uusiutumattomat resurssit, kuten öljy ja harvinaiset maametallit ovat tuotantohuipussaan, tai jo siirtyneet laskuvaiheeseen. Niiden tuottaminen maksaa jatkuvasti enemmän ja enemmän, jolloin yhä suurempi osa taloudellisesta toiminnasta joudutaan käyttämään investointeihin ja vapaaseen kulutukseen jäävä osuus pienentyy. Toiseksi kasvun ympäristövaikutukset ovat kasvaneet kestämättömiksi. Kolmanneksi tutkimusaineisto tukee väitettä, että tietyn rajan jälkeen kasvu ei enää tuota onnellisuutta vaan jopa laskee sitä. Kun ihmisen perustarpeet ovat tyydytettyjä, lisäkulutus ei tuota kaikille onnellisuutta, vaikka toki kuluttamisesta onkin tullut monelle keino paeta elämäntavan onttoutta. Näyttäisi siltä, että bruttokansantuotteen noustua noin 10 000 $ per henkilö vuodessa, lisäkasvun tuottama onnellisuus on hyvin pientä.


title: Vakaan tilan talous

text: Vakaan tilan talous pyrkii löytämään kestävän ja tasaisen tason hyödyntää ympäristön resursseja, ja pitää väestömäärät terveessä suhteessa talouteen. Infrastruktuurin suhteen se pyrkii löytämään optimaalisimmat ratkaisut, sekä säilyttämään ja huoltamaan olemassa olevaa infrastruktuuria, ei vain rakentamaan sitä lisää ilman päämäärää. Vakaan tilan talous korostaa myös pyrkimystä tasa-arvoisempaan yhteiskuntaan, sekä tasaisempaa tulonjakoa. Markkinoita se pyrkii käyttämään valikoidusti siellä, missä ne toimivat parhaiten yhteisen edun puolesta. BKT:n määrällisen kasvattamisen sijasta suurimmaksi tavoitteeksi se asettaa laadullisen elämänlaadun parantamisen.


title: Vakaan tilan talous

text: Vakaan tilan talouden tärkeimmät painopistealueet voidaan jakaa seitsemään kohtaan.


title: Vakaan tilan talous

text: Läpisyöttö kattaa kaikki sisäänsyötettävät resurssit, sekä ulos tulevat jätteet. Globaalisti läpisyöttö ylittää 50 % kestävän tason. Ihmiset käyttävät jo 36 % maapallon biologisesti tuottavista pinta-alueista. Uusiutuvia resursseja ei saa käyttää enempää tai nopeammin, kuin ne kykenevät uusiutumaan. Syytä olisi jättää myös marginaali maksimituotantoon. Toiseksi uusiutumattomia resursseja ei saisi käyttää nopeammin, kuin uusiutuvia korvikkeita pystytään kehittämään. Kolmanneksi jätteitä ei saa tuottaa enempää, kuin ekosysteemit kykenevät niitä assimiloimaan. Kuten selvää, tällä hetkellä talous ei toimi näiden sääntöjen puitteissa. Markkinat ja hinnat eivät auta meitä pääsemään näiden rajojen sisälle, ne täytyy toteuttaa muulla tavoilla. Kiellot, säännöstely, lupakauppa ovat ensisijaisia suoria keinoja, epäsuorana keinona verotus.


title: Vakaan tilan talous

text: Väestönkasvu on ongelma, joka on kaikkien ongelmien taustalla. Vakaan tilan taloudessa olennaista on, että väestömäärä pysyy suhteellisen stabiilina. Väestönkasvua se pyrkii hillitsemään koulutuksen ja ehkäisymenetelmien avulla.


title: Vakaan tilan talous

text: Tuloeroilla on haitallisia vaikutuksia yhteiskuntiin, ne johtavat statuskilpailun pahentumiseen joka pahentaa muun muassa kerskakulutusta, joka taas ei ole kestävää. Vakaan tilan talous tukee kansalaispalkkaa yhtenä keskeisenä keinona kohti tasavertaisempaa tulonjakoa, jolloin jokainen pääsee aloittamaan samalta viivalta. Lisäksi palkkaeroja säädeltäisiin, työntekijöiden omistusosuutta yrityksistä pyrittäisiin kasvattamaan ja yrityksiä siirtyisi osakeyhtiöistä osuuskunniksi.


title: Vakaan tilan talous

text: Vakaan tilan talous kritisoi nykyisen rahajärjestelmän virheellistä rakennetta. Rahatalouden ja biofyysisen maailman välinen kuilu kasvaa jatkuvasti, koska nykyinen raha syntyy velanoton kautta. Tämä järjestelmän sisäänrakennettu virhe aiheuttaa sen, että talouden on pakko kasvaa, jotta se pysyy toimintakuntoisena. Ilman kasvua lainat jäävät maksamatta. Mutta koska raha syntyy lainojen kautta, täytyy pankkien lainata yhä enemmän ja enemmän jotta pyörät pyörivät. Vakaan tilan talous kritisoi finansialisaatiota, ja pitää finanssisektoria kustannuksena. Se on kustannus siitä, että raha virtaa taloudessa sinne missä sitä tarvitaan, ja mitä vähemmän resursseja tämän palvelun tuottamiseen tarvitaan, sen paremmin yhteiskunta voi. Vakaan tilan taloudessa rahajärjestelmän sisäänrakennettu kasvupakko poistettaisiin luomalla velasta vapaa kansallinen valuutta jonka valtio keskuspankin ominaisuudessa luo. Reservivaatimus liikepankeille nostettaisiin siis 100 %, jolloin rahan luominen tyhjästä loppuisi. Keskuspankille siirtyisi siis valta päättää siitä kuinka paljon rahaa taloudessa tulee kulloinkin olla kierrossa. Valtiolla olisi keinoja poistaa (verotus) ja lisätä (rahan luominen) rahaa taloudellisessa kierrossa, reaalitalouden olosuhteiden mukaan. Toiseksi vakaassa taloudessa valtiot suosisivat paikallisvaluuttoja, jotka tukevat alueiden omaa taloudellista vaihdantaa valtioiden sisällä. Paikallisvaluutta on voimassa tietyllä alueella, ja siten vahvistaa paikallisia markkinoita. Tärkein olisi sen turvallisuutta lisäävä rooli. Kaikki eivät olisi enää riippuvaisia globaalin rahajärjestelmän epävakaudesta, vaan yhteisöt voisivat elää taloudellisessa rauhassa. Kolmanneksi vakaassa taloudessa olisi kansainvälinen valuutta, jonka avulla voidaan edelleen käydä globaalia vaihdantaa tasavertaisesti.


title: Vakaan tilan talous

text: Tällä hetkellä BKT on ylivoimaisesti tärkein edistyksen ja hyvinvoinnin mittari kaikissa moderneissa yhteiskunnossa. Erityisesti sen vaikutus politiikkaan on valtava, asioita arvioidaan niiden vaikutuksella BKT:een. Kuitenkaan BKT ei erota yhteiskunnalle koituvia kustannuksia ja hyötyjä taloudellisesta aktiviteeteista. Vakaan tilan talous ei pidä BKT:ta hyvänä mittarina pyrittäessä parempaan yhteiskuntaan. Vaihtoehtoina se näkee esimerkiksi GPI:n (Genuine Progress Indicator) ja HPI:n (Happy Planet Index).


title: Vakaan tilan talous

text: Vakaan tilan talous kritisoi sitä, että noussutta tuottavuutta ei ole käytetty siihen, että ihmisten työtaakkaa olisi vähennetty. Päinvastoin tuottavuuden kasvu on käytetty tuottamaan enemmän ja enemmän tavaroita ja palveluita, joka taas on johtanut siihen, että töitä täytyy tehdä yhä enemmän. Toinen ongelma, jonka vakaan tilan talous näkee nykyisessä järjestelmässä on työnteon joustamattomuus, vaikka tällä saralla onkin ollut kehitystä, silti edelleen liian moni työnantaja vaatii tekijänsä täyspäiväiseen työsuhteeseen. Kolmantena kohtana nykyinen talousjärjestelmä ei arvosta töitä oikein niiden yhteiskunnallisen hyödyllisyyden suhteen. Monia yhteiskuntaa hyödyttäviä töitä on kannattamatonta tehdä, kun taas yhteisöä hyödyttömiä töitä voi olla todella kannattavaa tehdä. Vakaassa taloudessa tuottavuuden hedelmät käytettäisiin työaikojen vähentämiseen, tuotannon kasvattamisen sijasta. Teknologia siis muuttuisi palvelemaan ihmisiä myös tosielämässä, eikä toisin päin.


title: Vakaan tilan talous

text: Osakeyhtiöt ovat nykyisen talousjärjestelmän keskiössä, niiden lakivelvoitteinen tarkoitus on tuottaa voittoa osakkailleen. Vakaan tilan talouden saavuttamiseksi on siten edistettävä vaihtoehtoisia omistusmalleja osakeyhtiöille, luoda liike-elämään rakenteita jotka eivät pakota kasvuun ja omaksua uudenlaisia tapoja mitata menestystä. Yritysten ydintoimintaa on arvon luominen, tämän arvon ei kuitenkaan tarvitse olla pelkästään rahallista, vaan se voi olla myös sosiaalista ja ympäristöllistä. Yritysvastuu kuvaa toimintaa, jota yritykset tekevät pakosta, kun taas yhteisen arvon luominen on paljon tätä syvällisempää.


title: Vakaan tilan talous

text: Dietz, Rob & O'Neill, Daniel (2013) "Enough is Enough: Building a Sustainable Economy In a World of Finite Resources". Berrett-Koehler Publishers Inc.


title: Kuolema kulkee talossa

text: Kuolema kulkee talossa () on vuonna 1965 ensi-iltansa saanut Seth Holtin ohjaama brittiläinen psykologinen trilleri, jonka pääosissa ovat Bette Davis, William Dix, Wendy Craig ja Jill Bennett. "Kuolema kulkee talossa" perustuu Merriam Modellin samannimiseen romaaniin (1964), jonka pohjalta Jimmy Sangster laati käsikirjoituksen. Sangster myös tuotti elokuvan.


title: Kuolema kulkee talossa

text:
10-vuotias englantilaispoika Joey Fane (William Dix) palaa perheensä luokse kahden vuoden jälkeen oltuaan häiriintyneille lapsille tarkoitetussa koululaitoksessa, jossa hän oli ollut sijoitettuna aiheutettuaan nuoremman sisarensa kuoleman. Joeyn äiti Virginia (Wendy Craig) on tuskaisten muistojen takia hermoromahduksen partaalla, eikä halua poikaansa takaisin kotiin. Joeyn kiireisenä virkamiehenä työskentelevä Bill-isä (James Villiers) on taas kylmä ja etäinen. Joey väittää olevansa syytön sisarensa kuolemaan ja syyttää asiasta vihaamaansa perheen iäkästä ja uskollista talouden- ja lastenhoitajaa (Bette Davis), joka pitää hajoavaa perhettä jotenkin koossa. Bill-isän lähdettyä työmatkalle hermoromahduksen partaalla oleva Virginia-äiti myrkytetään, ja hän joutuu sairaalaan. Epäilykset kohdistuvat Joeyyn, jota ainoastaan naapurin tyttö pitää syyttömänä. Virginia-äidin jouduttua sairaalaan Joeyn ja lastenhoitajan seuraksi tulee sydänongelmista kärsivä Pen-täti (Jill Bennett). Talossa tunnelma kiristyy äärimmilleen seuraavana yönä...
Lastenhoitajan rooli oli alun perin tarkoitettu Greer Garsonille, joka oli hyväksynyt sen. Garson kuitenkin hylkäsi projektin sanoen syyksi, että elokuvan käsikirjoitus ei tekisi hyvää hänen uralleen.


title: Kuolema kulkee talossa

text: "Kuolema kulkee talossa" -elokuvan kuvaukset alkoivat kesäkuussa vuonna 1965. Elokuvaa kuvattiin Hertfordshiren Borehamwoodissa Elstree Studiosilla ja Lontoossa 1,3 miljoonan dollarin budjetilla. Elokuvan kuvaukset päättyivät heinäkuussa 1965. Associated British, Hammer Film Productions ja Seven Arts Productions tuottivat elokuvan.


title: Kuolema kulkee talossa

text: "Kuolema kulkee talossa" sai ensi-iltansa Yhdysvalloissa 27. lokakuuta vuonna 1965 Michiganin Detroitissa. Kotimaassaan Isossa-Britanniassa elokuva sai ensi-iltansa 7. marraskuuta 1965 Lontoossa. Suomessa elokuva julkaistiin 3. kesäkuuta vuonna 1966. Warner-Pathé Distributors toimi elokuvan levittäjänä Isossa-Britanniassa ja 20th Century Fox Yhdysvalloissa ja Suomessa. "Kuolema kulkee talossa" tuotti Yhdysvalloissa ja Kanadassa 2 175 000 dollaria.


title: Kuolema kulkee talossa

text: "Kuolema kulkee talossa" sai hyvät arvostelut kriitikoilta. Elokuvalla on Rotten Tomatoes -sivustolla 91 prosentin "tuore" arvosana, joka perustuu yhteentoista arvosteluun.


title: Kuolema kulkee talossa

text: Elokuvan oikeudet myytiin Yhdysvaltain televisiolle melkein 400 000 dollarin hinnalla.


title: Kuolema kulkee talossa

text: "Kuolema kulkee talossa" on julkaistu DVD:lle vuosina 2007 ja 2008.


title: Moncton Wildcats

text: Moncton Wildcats on QMJHL:ssä pelaava jääkiekkoseura. Moncton Wildcats on voittanut Memorial Cupin kahdesti, kausilla 2005–2006 ja 2009–2010. Joukkue tunnettiin myös nimellä Moncton Alpines, mutta vain yhden kauden ajan.


title: Heilala

text: Heilala on suomalainen sukunimi. Se voi tarkoittaa:


title: Paavo Jokinen

text: Paavo Wladimir Jokinen (14. lokakuuta 1918 Alatornio – 17. elokuuta 2012 Helsinki) oli suomalainen metsänhoitaja ja varatuomari. Hän oli Metsähallituksen ylijohtaja 1967–1973 ja pääjohtaja 1973–1985, jolloin hän jäi eläkkeelle.


title: Paavo Jokinen

text: Jokisen vanhemmat olivat maanviljelijä Emil Jokinen ja Aino Katariina Huuki ja puoliso vuodesta 1945 Lea Salmio. Hän tuli ylioppilaaksi Tornion yhteislyseosta 1941. Jokinen valmistui metsänhoitajaksi Helsingin yliopistosta vuonna 1945. Hän suoritti lainopin kandidaatin tutkinnon vuonna 1956 ja sai varatuomarin arvon vuonna 1960. Vuonna 1962 Jokinen nimitettiin Metsähallituksen osastopäälliköksi ja metsäneuvokseksi.


title: Paavo Jokinen

text: Jokinen julkaisi kirjoituksia metsän- ja riistanhoidosta sekä metsästyksestä.


title: Mobira Cityman

text: Mobira Cityman oli usean Nokian matkapuhelimen tuotemerkki.


title: Mitja Harvilahti

text: Mitja Harvilahti on suomalainen muusikko, joka tunnetaan parhaiten Moonsorrowin kitaristina.


title: Mitja Harvilahti

text: Lapsena Harvilahti opiskeli klassista kitaran soittoa sekä musiikin teoriaa, sekä asui pari vuotta Italiassa. Musiikin ohessa hän on opiskellut valokuvausta ja on toiminut kameramiehenä.


title: Eija Hetekivi Olsson

text: Eija Hetekivi Olsson (s. 1973 Göteborg) on ruotsalainen kirjailija. Hänen vanhempansa ovat suomalaisia. Hänen ensimmäinen teoksensa "Tämä ei ole lasten maa" kertoo hänen lapsuuden ja nuoruuden kokemuksistaan Göteborgin lähiöissä.


title: Eija Hetekivi Olsson

text: Vuonna 2014 hänelle myönnettiin Jan Myrdalin perustama Robespierre-kirjallisuuspalkinto. Palkintoperustelujen mukaan Hetekivi Olsson on antanut äänen ja kielen tämän päivän Göteborgissa varttuneelle lähiölapselle.


title: Olsson

text: Olsson, Olson, Ohlsson tai Ohlson on ruotsinkielinen sukunimi. Sukunimi on muunnos Olofssonista, joka tarkoittaa sananmukaisesti ”Olofin poikaa”.


title: The Law of the Strong

text: The Law of the Strong on uusiseelantilaisen death metal -yhtyeen Dawn of Azazelin esikoisalbumi. Se julkaistiin vuonna 2004 levymerkillä Agonia Records.


title: Sedition (Dawn of Azazelin albumi)

text: Sedition on uusiseelantilaisen death metal -yhtyeen Dawn of Azazelin toinen studioalbumi. Se julkaistiin vuonna 2005.


title: Sedition (Dawn of Azazelin albumi)

text: Kaikki kappaleet säveltänyt Joe Bonnett ja Rigel Walshe sekä sanoittanut Walshe, ellei toisin mainittu.


title: Relentless (Dawn of Azazelin albumi)

text: Relentless on uusiseelantilaisen death metal -yhtyeen Dawn of Azazelin kolmas studioalbumi. Se julkaistiin vuonna 2009 levymerkillä Unique Leader Records.


title: Saamelaiskäräjien vaalit 2011

text: Saamelaiskäräjien vaalit 2011 järjestettiin sunnuntaina 3. lokakuuta 2011. Posteissa suoritettu ennakkoäänestys alkoi 3. syyskuuta.


title: Saamelaiskäräjien vaalit 2011

text: Vaaleissa oli yhteensä 5 483 äänioikeutettua, joista äänestämässä kävi 2 720. Äänestysprosentiksi muodostui 49,6. Varsinaisena vaalipäivänä 3. lokakuuta äänensä antoi vain 127 henkilöä. Ehdokkaita vaaleissa oli 40, joista Saamelaiskäräjille valittiin 21. Jokaisesta neljästä kunnasta valittiin kolme edustajaa sekä yksi varahenkilö. Lisäksi äänimäärän mukaan valittiin yhdeksän henkilöä. Jäsenet edustavat Saamelaiskäräjiä nelivuotiskauden 2012-2015.


title: Saamelaiskäräjien vaalit 2011

text: Saamelaiskärjille valituista henkilöistä Pirita Näkkäläjärvi erosi kesäkuussa 2012, tultuaan nimitetyksi Yle Sámi Radion päälliköksi.


title: Saamelaiskäräjien vaalit 2011

text:
Varajäsen:
Varajäsen:
Varajäsen:


title: Saamelaiskäräjien vaalit 2011

text: Varajäsen:Vaalien jälkeen valitut äänestivät keskuudestaan hallituksen nelivuotiskaudeksi. Klemetti Näkkäläjärvi valittiin puheenjohtajaksi, Tiina Sanila-Aikio ensimmäiseksi varapuheenjohtajaksi ja Heikki Paltto toiseksi varapuheenjohtajaksi. Muiden hallituksen jäsenten paikoille valittiin Asko Länsman, Petra Magga-Vars sekä Ilmari Tapiola.


title: Pirita Näkkäläjärvi

text: Pirita Näkkäläjärvi (s. 13. helmikuuta 1978 Inari) on suomalainen toimittaja ja kauppatieteiden maisteri, joka toimi Yle Sámi Radion päällikkönä vuosina 2012–2017.


title: Pirita Näkkäläjärvi

text: Näkkäläjärvi on työskennellyt myös muun muassa Metson strategiapäällikkönä, Nokian yrityskauppapäällikkönä sekä analyytikkona lontoolaisessa Merrill Lynch -investointipankissa sekä toimittajana Yle Saamessa. Hänet valittiin saamelaiskäräjille vuoden 2011 vaaleissa, mutta Näkkäläjärvi erosi jäsenyydestä tultuaan nimitetyksi Ylen Saamen päälliköksi lokakuussa 2012. Hän irtisanoutui tehtävästä heinäkuussa 2017 ja siirtyi yritysmaailman palvelukseen Helsinkiin.


ISO 10487


title: ISO 10487

text: ISO 10487 määrittää autostereoiden liittimet auton sähköjärjestelmään, koostuu neljästä erilaisesta liittimestä. Käytetään yleensä soittimien kytkemiseen autoon.


title: ISO 10487

text: A-Liitin on käytössä aina, yleensä mustan värinen ja sisältää pinnit virtalähteelle, on/off sytytysvirtaohjaukselle, valinnaiselle moottoroidun antennin ohjaukselle jne.B-liitintä käytetään neljän kaiuttimen kytkemiseen soittimeen. Etuvasen ja -oikea sekä takavasen ja -oikea.C-liitin on valinnainen. Joskus se esiintyy yhtenä usein punaisena 20-pinnisenä liittimenä. Joskus taasen jaettuna kolmeen erilliseen osaan, jotka voidaan yhdistää, missä tapauksessa c1 on yleensä keltainen, c2 vihreä ja c3 sininen. Pinnien välit ovat pienemmät, kuin muissa liittimissä jonka vuoksi C-liittimestä puhutaan joskus nimellä "mini-ISO".


title: ISO 10487

text: Huomautus: ISO 10487 määrittelee vain liittimien fyysiset ominaisuudet, Ei pinnien signaaleja, jotka ovat valmistajien määrittelemiä.


title: ISO 10487

text: D liitintä käytetään harvoin ja se on tarkoitettu satelliittinavigointijärjestelmille. Siinä on 10 pinniä. Blaupunkt käyttää joissain malleissaan sen 9 ja 10 pinnejä handsfree-mikrofonille.


title: Luka

text: Luka (, "georg." ლუკა) on miehen etunimi, Luukas-nimen muunnelma, joka on vanhastaan käytössä Venäjällä, Balkanin slaavilaisissa maissa ja Georgiassa


title: Luka

text: Suomessa nimi Luka on Väestörekisterikeskuksen tietojen mukaan annettu lokakuuhun 2016 mennessä noin 2810 henkilölle, joista valtaosa on 2000-luvulla syntyneitä. Ennen vuotta 1940 nimeä ei ollut Suomessa annettu kenellekään. Lukan nimipäivä on vuodesta 2015 lähtien 18. lokakuuta, joka on myös Luukkaan nimipäivä.


title: Lautasliina

text: Lautasliina eli servietti on kankainen tai paperinen kattaustekstiili, johon ruokailija pyyhkii suutaan aterioidessaan. Aterian aikana lautasliinaa pidetään sylissä, josta se tarvittaessa nostetaan suun kevyttä pyyhintää varten.


title: Lautasliina

text: Ranskan kielen sana "serviette" tarkoittaa sananmukaisesti ”ruoan tarjoilussa tarpeellista tarviketta”, mutta sana vakiintui monissa kielissä tarkoittamaan lautasliinaa.


title: Lautasliina

text: Kattauksessa lautasliina asetetaan usein alkuruokalautaselle, leipälautaselle, haarukoiden alle tai niiden vasemmalle puolelle, tai taiteltuna korkeaan jalattomaan juomalasiin. Myös kahvikattauksessa käytetään lautasliinoja.


title: Lautasliina

text: Nykyisin kankaisia lautasliinoja käytetään pesulakustannusten minimoimiseksi vain hienommissa ravintoloissa ja juhla-aterioilla. Kankaisten lautasliinojen tilalle ovat tulleet kertakäyttöiset paperilautasliinat, joita saa ravintolatukuista ja päivittäis- ja paperitavarakaupoista eri kokoisina, eri paksuisina ja erilaisin painokuosein koristeltuina.


title: Lautasliina

text: Lautasliinoja tiedetään käytetyn 1400-luvun eurooppalaisten kuninkaallisten hoveissa niin, että ne pidettiin aterian ajan lämpiminä lieden ääressä ja tuotiin ruokailijoille käsien ja kasvojen pyyhkimistä varten vasta aterian lopussa, joskus miedosti hajustettuina.


title: Lautasliina

text: Vähitellen yleistyi tapa käyttää lautasliinaa läpi aterian. Lautasliinasta tuli yksi juhlapöytien koriste, kun opittiin taittelemaan se näyttävän veistosmaiseksi, vaikkapa lintua kuvaavaksi. Tällöin lautasliinataitelman purkamista voitiin pitää jopa huonona käytöksenä, ja näiden koristeiden lisäksi ruokailijoille saatettiin varata toiset lautasliinat varsinaiseen käyttöön.


title: Lautasliina

text: 1800-luvun alun aterioita kuvaavista maalauksista nähdään silloinen tapa pitää lautasliinan päätä aterian ajan kauluksen sisään tungettuna niin, että lautasliina peittää puvun etumuksen ja miehillä solmion. 1900-luvun alun käytöskirjallisuudessa tätä tapaa jo paheksutaan.


title: Lautasliina

text: 1900-luvulla lautasliinaa käytettiin vauraissa kodeissa. Jokaisella oli oma henkilökohtainen lautasliina, jota käytettiin noin viikon ajan ja varastoitiin aterioiden välillä lautasliinapussissa eli -laukussa tai 1800-luvulla yleistyneen lautasliinarenkaan sisään rullattuna. 1900-luvun Ruotsissa julkaistiin monia kirjoja serviettien taittelusta. Tavallisin lautasliinan koko on silloin ollut 50 x 50 cm, mutta monimutkaisempien taitosten tekemiseen tarvittiin 70 x 70 cm tai jopa 110 x 110 cm kokoisia lautasliinoja.


title: Lautasliina

text: Lautasliinarenkaita valmistetaan hopeasta, kuparista, messingistä ja muista metalleista. Ne voivat olla myös puuta tai luuta, nykyisin myös muovia.


title: Bisfosfoglyseraattimutaasi

text: Bisfosfoglyseraattimutaasi on entsyymi, joka katalysoi 1,3-bisfosfoglyseraatin reversiibeliä isomeroitumista 2,3-bisfosfoglyseraatiksi. 2,3-bisfosfoglyseraatilla on tärkeä rooli hapen sitoutumisessa hemoglobiiniin ja hapen vapautumisessa hemoglobiinista. Bisfosfoglyseraattimutaasin EC-numero on EC 5.4.2.4..


title: Bisfosfoglyseraattimutaasi

text: Eläimillä bisfosfoglyseraattimutaasia esiintyy pääasiassa veren punasoluissa. Rakenteeltaan entsyymi on dimeeri ja ihmisen bisfosfoglyseraattimutaasin molekyylimassa on 30–63 kDa. Entsyymi katalysoi 1,3-bisfosfoglyseraatin isomeroitumista 2,3-bisfosfoglyseraatiksi. Reaktiomekanismin ensimmäisessä vaiheessa bisfosfoglyseraattimutaasin aktiivisen keskuksen histidiiniaminohappo reagoi 1,3-bisfosfoglyseraatin 1-asemassa sijaitsevan fosfaattiryhmän kanssa muodostaen fosforyloituneen entsyymin ja 3-fosfoglyseriinihappoa. Tässä vaiheessa 3-fosfoglyseriinihappo voi diffundoitua entsyymistä, mutta 2-asemassa olevan hydroksyyliryhmän fosforyloiminen on nopeampi tapahtuma. Bisfosfoglyseraattifosfataasi voi katalysoida myös 1,3-bisfosfoglyseraatin ja 2,3-bisfosfoglyseraatin hydrolyysiä 3-bisfosfoglyseriinihapoksi tai 3-fosfoglyseriinihapon isomeroitumista 2-fosfoglyseriinihapoksi, mutta nämä ovat hitaampia reaktioita. Entsyymin inhibiittoreita ovat muun muassa kloridi- ja fosfaatti-ionit.


title: Armin Bauer

text: Armin Bauer (s. 15. heinäkuuta 1990 Bolzano, Italia) on italialainen yhdistetyn hiihtäjä.


title: Armin Bauer

text: Bauer osallistui ensimmäiseen yhdistetyn maailmancupin osakilpailuunsa marraskuussa 2008 Kuusamossa. Hänen paras sijoituksensa maailmancupissa on kahdeksas sija normaalimäen Gundersen-kilpailussa Tšaikovskissa tammikuussa 2014. Vancouverin olympialaisissa 2010 Bauer sijoittui parhaimmillaan suurmäen Gundersen-kilpailussa 21:nneksi. Sotšissa 2014 hän oli normaalimäen Gundersen-kilpailussa 14:s. MM-kilpailuissa Bauerin paras saavutus on 22:s tila normaalimäen Gundersen-kilpailussa Val di Fiemmen MM-kilpailuissa 2013 ja joukkuekilpailun neljäs sija Falunissa 2015. Lisäksi Bauer on osallistunut Liberecin MM-kilpailuihin 2009 ja Oslon MM-kilpailuihin 2011.


title: Petosen hyppyrimäet

text: Petosen hyppyrimäet oli mäkihypyn suorituspaikka, joka sijaitsee Kuopion Petosella. Mäet ovat tällä hetkellä hyppykelvottomia.


title: Petosen hyppyrimäet

text: Kuopion kaupunki rakennutti Petosen hyppyrimäet 1980-luvun lopussa.


title: Higashinari-ku

text: Higashinari-ku () on yksi Osakan kaupungin 24:stä suuralueesta. Se sijaitsee kaupungin itäosassa Osakan linnan kaakkoispuolella. Suuralueella on 79 435 asukasta (2010) ja sen pinta-ala on 4,55 neliökilometriä. Se rajautuu pohjoisessa Jōtōn suuralueeseen, lännessä Chūōn ja Tennōjin suuralueisiin, etelässä Ikunon suuralueeseen sekä idässä Osakan prefektuurin Higashiōsakan kaupunkiin.


title: Higashinari-ku

text: Higashinari kuuluu Osakan itäosien tuottavaan teollisuusalueeseen, jolle luonteenomaisia ovat lukuisat pienet teollisuusyritykset. Suuralueen keskusta ja sen tärkeimmät julkiset palvelut sijaitsevat Imazaton risteyksen ja metroaseman ympärillä. Suuralueella on muun muassa Myōhōn temppeli, jota pidetään Shōtokun perustamana ja jossa munkki Keichū työskenteli 1600-luvun lopulla.


title: Higashinari-ku

text: Higashinarin suuraluetta palvelevat Osakan metron Sennichimae-linja, Chūō-linja ja Imazatosuji-linja, JR Westin Osakan ympyrälinja sekä Kintetsu-rautateiden Osaka-linja.


title: Saksan keisarikunnan 7. armeija

text: 7. armeija () oli Saksan keisarikunnan armeijan yhtymä, joka osallistui ensimmäiseen maailmansotaan.


title: Saksan keisarikunnan 7. armeija

text: 7. armeija perustettiin 2. elokuuta 1914. Sen ensimmäinen komentaja oli kenraalieversti Josias von Heeringen. Armeija taisteli koko olemassa olonsa ajan länsirintamalla ja lakkautettiin alkuvuonna 1919 Saksan hävittyä sodan.


title: Saksan keisarikunnan 7. armeija

text: Armeijankomentajina olivat:


title: Neulamäen hyppyrimäet

text: Neulamäen hyppyrimäet oli mäkihypyn suorituspaikka, joka sijaitsee Kuopion Neulamäellä. Mäet ovat tällä hetkellä hyppykelvottomia.


title: Imatra-yhdistys

text: Imatra-yhdistys (Brooklyn) oli suomalaisten siirtolaisten yhdistys Brooklynissa New Yorkissa. Yhdistyksen perusti rakennusmestari John A. Koski. Ensimmäinen kokous pidettiin 6. joulukuuta 1890 ja perustava kokous 14. joulukuuta 1890.


title: Imatra-yhdistys

text: Aluksi yhdistys oli suomalainen työväenyhdistys ja sen nimenä oli Työväenyhdistys Imatra. Myös naisia otettiin heti mukaan seuran toimintaan. Ensimmäisenä tehtävänään yhdistys perusti oman torvisoittokunnan. Sen lisäksi perustettiin lauluseura ja näytelmäseura.


title: Imatra-yhdistys

text: Lokakuulla 1892 puheenjohtaja Koski esittää yhdistyksen kokoukselle: “Koska synnyinmaassamme Suomessa on kato kohdannut ja nälänhätä uhkaa siellä, niin  olisi meidän velvollisuutemme täällä jotka olemme paremmissa oloissa ryhdyttävä jonkinmoisiin aputoimiin nälkää kärsivien hyväksi, joka esitys yksimielisesti hyväksyttiin.”


title: Imatra-yhdistys

text: Helmikuulla 1903 Imatra-yhdistys perusti Imatra-liiton. Se oli Amerikansuomalainen työväenliitto, johon kuului noin 40 eri osastoa eripuolilla Yhdysvaltoja ja Kanadaa ja sen yhteinen jäsenmäärä oli noin 2000. Liitto lakkautettiin helmikuulla 1917. Liiton lehtenä oli Työväen Album.


title: Imatra-yhdistys

text: Imatra-yhdistys perustaa oman sanomalehden 10. kesäkuuta 1906. Sen nimeksi tulee New Yorkin Uutiset.


title: Imatra-yhdistys

text: Vuonna 1906 Imatra-yhdistyksessä on seuraavat osastot: Puhujaseura, Naisseura, Näytelmäseura, Soittokunta, Huvitoimikunta, Kirjasto ja Lukutupa.


title: Imatra-yhdistys

text: Syyskuulla 1907 Imatra-yhdistys ryhtyy keräämään varoja Laukon kartanon torppareille Suomeen, “jotka uloshäädön kautta ovat joutuneet avuttomaan tilaan.”


title: Imatra-yhdistys

text: Imatra-yhdistys rakensi oman toimitalon ja muutti siihen 1. marraskuuta 1908. Avajaisjuhlat pidettiin 18-19 marraskuuta. Yhdistys hankki uuteen taloonsa oman sähkökoneen, joka tuotti sähköä taloon. “Kyllä siitä puhuttiinkin, sillä tämä tapaus oli historiallinen Finntownin  mäellä. Sillä Imatra-yhdistys se oli, joka toi ensimmäiset sähkövalot Pukinmäelle.” Tämä toimitalo oli ratkaisevan tärkeä yhdistyksen toiminnan kehittymiselle.


title: Imatra-yhdistys

text: Joulukuulla 1908 Imatra-yhdistyksessä vaalitaan raittiusaatetta, sillä Imatra-talon “seinien sisäpuolelle ei väkijuomia saa tuoda, eikä kukaan saa siellä tästä lähtien päihtyneenä esiintyä.“ “Myös tupakanpoltto on ehdottomasti kielletty ravintolahuoneessa.”


title: Imatra-yhdistys

text: Imatra-yhdistys perusti työnvälitystoimiston Matti Kurikan ehdotuksesta. Se aloitti toimintansa 1. joulukuuta 1910. Vuoden aikana toimisto välitti työpaikan noin 50-60:lle miehelle ja 135:lle naiselle. Naisille palvelupaikkoja olisi ollut paljon enemmän saatavana, kuin oli hakijoita. Vuonna 1912 toimisto välitti 242 työpaikkaa.


title: Imatra-yhdistys

text: Vuonna 1910 Imatran näytelmäseura on esittänyt useita näytelmiä yhdistyksen talossa, mm. Pimeyden Valta, Charleyn Täti, Jeppe Niilonpoika, Tukkijoella, Roinilan Talossa ja Viimeinen Ponnistus. Vierailunäytäntöinä on esitetty Kristitty ja Kun piiat ovat lakossa.


title: Imatra-yhdistys

text: Yhdistyksen vuosikokouksessa 20. tammikuuta 1918 tehtiin Imatra-yhdistyksen sääntöihin seuraavat uudet pykälät: Pykälä 8 - Yhdistys koettaa tehdä parhaansa suomalaisten tunnetuksi tekemisessä Yhdysvalloissa, Pykälä 9 - Yhdistys tunnetaan virallisesti nimellä Finnish Aid Society Imatra (Suomalainen avustusyhdistys Imatra) ja Pykälä 22 - “Jos seura hajoaa, tahi sen toiminta käy niin laimeaksi että on pelkoa yhdistyksen lakkaamisesta, älköön seuran omaisuutta liikuteltako tahi myytäkö ilman Suomen Senaatin erikoislupaa. Tätä pykälää ei saa muuttaa,”


title: Imatra-yhdistys

text: Yhdistys on alun perin ollut työväenyhdistys ja myöhemmin avustusyhdistys, mutta heinäkuulla 1921 siitä tulee kansallisseura ja siitä käytetään nimeä Kansallisseura Imatra.


title: Imatra-yhdistys

text: Imatra-yhdistys lähettää 13. toukokuuta 1923 7 henkilön ryhmän Ellis Island´iin avustamaan suomalaisia siirtolaisia maihinnousussa.


title: Imatra-yhdistys

text: Suomesta tulleiden taiteilijoiden ja muiden vieraiden käynti Imatra-talolla on ollut keskeisellä sijalla yhdistyksen toiminnassa. Konsertteja Imatra-talolla ovat pitäneet mm. seuraavat taiteilijat: Uuno Klami  27. lokakuuta 1917, Alfred Tanner 29. toukokuuta 1924, Robert Kajanus 11. tammikuuta 1925, Lea Piltti 24. huhtikuuta 1949, Tapio Rautavaara 22. lokakuuta 1959, Henry Theel 2. helmikuuta 1973 ja Heimo Haitto 24. tammikuuta 1984.


title: Imatra-yhdistys

text: Muita merkittäviä Imatra-talolla käyneitä vieraita ovat mm. Paavo Nurmi 19. helmikuuta 1966, Anne Pohtamo 5. helmikuuta 1978, ministeri Kaarina Suonio seurueineen 13. syyskuuta 1982, Suomen Presidentti Mauno Koivisto ja Rouva Tellervo Koivisto seurueineen 25. lokakuuta 1985 ja ministeri Taxell seurueineen 10. huhtikuuta 1988.


title: Imatra-yhdistys

text: Imatra-yhdistys järjesti Sibelius-juhlan mestarin syntymäpäivänä joulukuun 8. 1935. Juhla oli suuri menestys. Läsnä oli ollut myös ministeri Järnefelt.


title: Imatra-yhdistys

text: Imatra-yhdistys on ollut ensimmäiset 50 vuotta raittiusseura, mutta nyt se päättää hankkia luvan väkevien juomien myynnille. Yhdistyksen baari aloittaa toimintansa 27. elokuuta 1941.


title: Imatra-yhdistys

text: Taidemaalari Juho Rissanen kävi 1. lokakuuta 1946 tiedustelemassa, jos Imatra-yhdistys olisi halukas tilaamaan häneltä seinämaalauksen taloonsa.


title: Imatra-yhdistys

text: Tammikuun 23. päivänä 1949 ilmoitetaan, että Imatra-yhdistys on lähettänyt paketteja Suomeen köyhäinlaitoksille ja 7:lle perheelle ja edelleenkin koettavat toimia Suomen köyhien ja orpojen hyväksi.


title: Imatra-yhdistys

text: Katsaus Imatra-yhdistyksen tilanteesta vuonna 1959: “Kuten muistatte, alkoi tämä vuosi tavattoman vaikeissa olosuhteissa, sillä olimmehan vähällä menettää talomme vieraan aineksen temmellyspaikaksi ja omien jäsenten sisälle pääsy toisinaan kävi kovin tukalaksi. Piti todella ottaa asiat rautaisin kourin käsiteltäväksi, sillä todellinen puhdistus oli aikaan saatava. Onnistuimmekin tässä melko hyvin ja jo alkoi rauhallisuus ja järjestys palautua…” Yhdistyksessä oli monta kertaa pohdittu sitä, että hyväksytäänkö Imatra-yhdistyksen jäseneksi ei-suomalaisia. Nyt tultiin siihen tulokseen, että ei hyväksytä.


title: Imatra-yhdistys

text: Imatra-yhdistys alkaa järjestämään Miss Finland -kauneuskilpailuita. Ensimmäiset pidetään 6. lokakuuta 1968. Vuodesta 1970 lähtien Finnair lahjoitti voittajille edestakaisen matkalipun Suomeen.


title: Imatra-yhdistys

text: Suomen Kansallisteatterin näyttelijät, eli Sakari Jurkan ryhmä, esitti Imatralla 2. kesäkuuta 1971 komedian Myöhästynyt hääyö. Esitys oli “suurmenestys” ja se esitettiin uudelleen 27. kesäkuuta.


title: Imatra-yhdistys

text: Ensimmäiset 95 vuotta yhdistyksen kielenä on käytetty Suomen kieltä, mutta nyt yhdistykseen on otettu ei-suomalaisia jäseniä ja sen takia 16. helmikuuta 1986 pidetystä vuosikokouksesta lähtien yhdistyksen kielenä käytetään Englantia.


title: Imatra-yhdistys

text: Vuonna 1987 Imatra-yhdistyksellä oli suunnitelmia perustaa vuotuinen musiikkifestivaali, jossa esiintyisi suomalaisia ja amerikkalaisia taiteilijoita. Suomessa toimivilta festivaaleilta tiedusteltiin, jos he tulevat mukaan järjestämään tätä festivaalia New Yorkiin. Useat heistä suhtautuivat asiaan myönteisesti.


title: Imatra-yhdistys

text: Länsirannikon poliisilaulajat, 60 poliisin kuoro Suomesta, esiintyi Imatralla 7. maaliskuuta 1991. Samassa tilaisuudessa esiintyi myös New York Cityn poliisikuoro, johon kuuluin 40 mies- ja naislaulajaa.


title: Imatra-yhdistys

text: Imatra-yhdistyksen 100-vuotisjuhlat pidettiin 19-22. syyskuuta 1991, eli ne kestivät neljä päivää. Juhlien yhteydessä Imatra-talon edessä olevalle 40. kadulle annettiin rinnakkaisnimi Finlandia Street. Tilaisuudessa Järvenpään Mieslaulajat esittivät Sibeliuksen Finlandia-hymnin. Tämän jälkeen kansallispukuinen lippukulkue johti yleisön Imatra-talolle, pääjuhlan tapahtumapaikalle.


title: Imatra-yhdistys

text: Muutama vuosi 100-vuotisjuhlien jälkeen Imatra-yhdistys oli joutunut taloudellisiin vaikeuksiin ja syksyllä 1995 se oli jo niin velkaantunut, että ei enää siitä toipunut. Imatran talo myytiin ja jäljelle jääneestä omaisuudesta tehtiin säätiö Imatra Foundation. Imatra-yhdistys lakkautettiin 26. huhtikuuta 1996.


title: Tuhottu nuoruus

text: Tuhottu nuoruus on Hannu Lemisen ohjaama näytelmäelokuva vuodelta 1947, jonka aiheena on tuolloin tehdyt laittomat abortit, joiden määrä nousi vuosittain 20 000:een.


title: Tuhottu nuoruus

text: Hannu Leminen siirtyi Suomen Filmiteollisuudelta kesällä 1947 Adamsille, joka ei ollut vuosiin tuottanut pitkiä elokuvia. Leminen ohjasi yhtiölle vuosina 1947–1949 neljä elokuvaa.


title: Tuhottu nuoruus

text: Elokuvan käsikirjoituksen teossa oli asiantuntija-apuna monissa sosiaalialan järestöissä toiminut kansanedustaja Martta Salmela-Järvinen, jolle annettu aika tekstin läpikäymiseen oli kuitenkin hyvin lyhyt, vain viikon verran.


title: Tuhottu nuoruus

text: Elokuvan yleisömenestys oli Helsingissä keskitasoa heikompi, muualla hyvä.


title: Tuhottu nuoruus

text: Aikalaisarvioissa elokuvaa pidettiin jonkinlaisena valistusfilminä mutta siinä nähtiin myös ansioita. Toini Aaltonen ("Suomen Sosialidemokraatti") kirjoitti, että se on ”kodikkaalla tavalla elävä ja uskottava”, ja samalla linjalla olivat kriitikot yleensäkin. Tosin Irina Uvalmo löysi "Työkansan Sanomissa" julkaistussa arviossa runsaasti kritiikin kohteita, mutta totesi yhteenvetona: ”elokuvan pyrkimys suhtautua tavallisiin työläisiin vakavasti ja kohtalaisesti onnistuakin pyrkimyksissään merkitsee vahvaa plussaa”.


title: Tuhottu nuoruus

text: 2000-luvulla televisioesityksen yhteydessä kirjoittamassaan arviossa eräs kriitikko löytää tästä kuten monesta ajankohdan elokuvasta yllättävän kovaa dramaattista tehoa.


title: Yhdistetyn maailmancup 2013–2014

text: Yhdistetyn maailmancup 2013–2014 alkoi 30. marraskuuta 2013 Kuusamossa ja päättyi 16. maaliskuuta 2014 Falunissa. Kauden aikana järjestettiin 17 henkilökohtaista kilpailua sekä viisi joukkuekilpailua, joista neljä oli parikilpailuja.


title: Case Keenum

text: Casey Austin "Case" Keenum (s. 17. helmikuuta 1988 Abilene, Texas) on yhdysvaltalainen amerikkalaisen jalkapallon pelaaja, pelipaikaltaan pelinrakentaja. Hän pelaa tällä hetkellä NFL-liigan Los Angeles Ramsissa.


title: Case Keenum

text: Ennen ammattilaisuraansa Keenum pelasi yliopistojalkapalloa Houstonin yliopiston joukkueessa kuuden vuoden ajan. Hän pitää hallussaan koko NCAA:n I-divisioonan kaikkien aikojen ennätyksiä heitetyissä maaleissa sekä jaardeissa. Ennätyksen saavuttamisessa Keenumia kuitenkin avitti Houstonin äärimmäisen heittoystävällinen pelitapa.


title: Case Keenum

text: Jäätyään varaamattomaksi NFL:n varaustilaisuudessa, Keenum teki vapaana pelaajana sopimuksen Houston Texansin kanssa. Kaudella 2013 Keenum nimettiin viikolla 7 ensimmäistä kertaa aloittavaksi pelinrakentajaksi, ailahtelevasti pelanneen pitkäaikaisen aloittajan Matt Schaubin kärsittyä nilkkavammasta.


title: Hervantalainen

text: Hervantalainen on Seppo Jokisen kirjoittama jännitysromaani.


title: Hervantalainen

text: Lapset pahoinpitelevät hervantalaisia vanhuksia. Henkilö, jolle komissario Koskinen tutkijoineen antaa koodinimen Hervantalainen, ryhtyy kostamaan. Eri puolilta Hervantaa löytyy pahoinpideltyjä keski-ikäisiä miehiä ja heidän vierestään Hervantalaisen tuntomerkki, sorkkarauta. Koskinen tutkijaryhmineen pyrkii estämään Hervantalaisen uusia iskuja.


title: Hervantalainen

text: Samaan aikaan Sorin poliisitalolla tapahtuu suuri muutos, kun Koskisen esimies Risto Matias Rusinpää joutuu leikkaukseen ja hänen sijaisekseen tulee nainen.


title: Parhaat 1990–2000

text: Kikka Laitinen Co. Parhaat 1990–2000 on suomalaisen laulajan Kikka Laitisen yhtyeen kokoelma-albumi. Se julkaistiin 2013. Se on äänitetty mm. JJ-studiolla Tampereella ja Finnvoxilla Helsingissä. Remasteroinnin on tehnyt Studio Popissa vuonna 2013 Jorma "Hämis" Hämäläinen. Kannen on suunnitellut Timo Honkanen. Sävellykset ja sanoitukset ovat pääosin Kikka Laitisen käsialaa. Kokoelma sisältää useita hittikappaleita vuosien varrelta, mm. Mä tahdon luoksesi tulla, Sydän valvoo, Omenapuut ja Kun radio auki on sekä harvinaisia helmiä.


title: Mario Hezonja

text: Mario Hezonja (s. 25. helmikuuta 1995 Dubrovnik) on kroatialainen koripalloilija, pelipaikaltaan pieni laitahyökkääjä. Hän edustaa NBA-seura New York Knicksiä.


title: Mario Hezonja

text: Hezonja pelasi KK Dubrovnikin junioreissa, joista hänet nostettiin edustusjoukkueeseen kaudeksi 2008–2009. Hän edusti seuraa kaksi kautta ja siirtyi tämän jälkeen KK Zagrebiin, jossa hän voitti Kroatian cupin kaudella 2010–2011. Hezonja vietti Zagrebissa kaksi kautta ja siirtyi tämän jälkeen FC Barcelonaan, jossa hän pelasi ensimmäisenä kautenaan lähinnä seuran kakkosjoukkueessa toisella sarjatasolla. Hän kuitenkin debytoi Euroliigassa jo kaudella 2012–2013.


title: Mario Hezonja

text: Hezonja osallistui NBA:n vuoden varaustilaisuuteen, jossa Orlando Magic varasi hänet koko tilaisuuden viidentenä pelaajana. Hän siirtyi seuraan seuraavaksi kaudeksi ja teki ensimmäisellä NBA-kaudellaan keskimäärin 6,1 pistettä ottelua kohden. Kaudella 2017–2018 hän teki keskimäärin 9,7 pistettä ottelua kohden ja aloitti runkosarjan otteluista avausviisikossa 30. Kauden jälkeen Hezonja teki New York Knicksin kanssa pelaajasopimuksen.


title: Sickening Erotic Fanaticism

text: Sickening Erotic Fanaticism on yhdysvaltalaisen death metal -yhtyeen Mortal Decayn esikoisalbumi. Se julkaistiin vuonna 1997 levymerkillä Pulverizer Records.


title: Sickening Erotic Fanaticism

text: Albumin julkaisi uudelleen vuonna 2005 Unique Leader Records.


title: Sickening Erotic Fanaticism

text: Kaikki kappaleet sanoittanut Anthony Ipri


title: Forensic

text: Forensic on yhdysvaltalaisen death metal -yhtyeen Mortal Decayn toinen studioalbumi. Se julkaistiin vuonna 2002 levymerkillä Unique Leader Records.


title: Forensic

text: Kaikki kappaleet sanoittanut Anthony Ipri.


title: Heino Komusaari

text: Heino Ilmari Komusaari (18. lokakuuta 1933 Tampere – 14. elokuuta 2014 Pirkkala) oli suomalainen koripalloilija ja koripallotuomari. Komusaari pelasi 185-senttiselle pelaajalle harvinaisella sentterin paikalla. Hänet tunnettiin erinomaisena harhauttelijana. Komusaari edusti pelaajana koko 11-kautisen pääsarjauransa kasvattajaseuraansa Tampereen Pyrintöä ja kuului kaudella 1958 Pyrinnön ensimmäisen koripallon miesten SM-mitalin saavuttaneeseen hopeajoukkueeseen. Pelaajauransa jälkeen Komusaari toimi koripallotuomarina ja vihelsi pääsarja- ja maaotteluita: hän kuului muun muassa vuoden 1967 EM-kilpailujen tuomaristoon.


title: Heino Komusaari

text: ”Konsta” Komusaari syntyi Tampereella 18. lokakuuta 1933. Hän oli kotoisin Pyynikin urheilukentän ja Lyseon lukion kulmalta. Urheilukenttä sijaitsi Komusaaren kodin ikkunan alla. Hän harrasti lapsuudessaan ajan mukaisesti useita palloilulajeja, kuten käsipalloa, pesäpalloa ja muiden pyynikkiläispoikien tavoin jääkiekkoa (nuorten SM 1952, Ilves), mutta koripallo nousi lopulta tärkeimmäksi lajiksi. Komusaari tutustui koripalloon Aleksanterin kansakoulussa opettaja Into Harjun opastuksella. Frenckellin salissa koripalloa heitettiin korkeushyppytelineen päälle sijoitettuun renkaaseen. Vuonna 1947 Komusaari voitti Tampereen Pyrinnössä C-junioreiden piirinmestaruuden. Hän pelasi jääkiekkoa kaksi kautta Ilveksen reservijoukkueessa mutta vaihtoi lajia kasvettuaan vuodessa 20 senttimetriä, koska häntä pidettiin liian pitkänä jääkiekkoilijaksi. Komusaari muisteli myöhemmin, että hänen unelmansa palloilutähteydestä oli kuitenkin jalkapallomaalivahtina. Komusaari vaihtoi koripalloseuransa Tampereen NMKY:hyn kolmeksi vuodeksi, joista kahtena hän pelasi Koripalloliiton nuorten loppuottelussa.


title: Heino Komusaari

text: Tampereen Pyrintö nousi vuonna 1952 miesten koripallon SM-sarjaan, ja Komusaari palasi takaisin seuraan vuonna 1953. Hän pääsi Pyrinnön edustusjoukkueeseen kaudeksi 1954. Komusaari pelasi SM-sarjan debyyttikaudellaan 18 ottelussa 7,4 pisteen ottelukohtaisella keskiarvolla, ja Pyrintö sijoittui kuudenneksi 12 joukkueen sarjassa. Pyrinnössä Komusaari pelasi muun muassa Kalevi Tuomisen ja Arvo Jantusen kanssa. Valmentajana myöhemmin menestynyt Tuominen tapasi itsevarmana ja kovaäänisenä valita Pyrinnön aloitusviisikon valmentajista piittaamatta, ja Komusaari kuului Pyrinnön vakiomiehistöön.


title: Heino Komusaari

text: Vuosina 1955–1958 Komusaari pelasi jokaisessa Pyrinnön sarjaottelussa, joita kertyi kautta kohden 22 kappaletta. Kaudella 1957 hän ylsi siihen mennessä parhaaseen pistekeskiarvoonsa tehtyään 10,1 pistettä ottelua kohden. Pyrintö sijoittui näinä vuosina SM-sarjassa viidenneksi, kuudenneksi ja kahdeksanneksi, kunnes kaudella 1958 joukkue saavutti seuran ensimmäisen miesten koripallon SM-mitalin, hopean. SM-sarjan voiton vei ensimmäisenä Helsingin ulkopuolisena joukkueena Kotkan Työväen Palloilijat. KTP sai 34 pistettä, kun Pyrinnölle niitä kertyi 32. Komusaari teki hopeakaudella 6,3 pistettä ottelua kohden.


title: Heino Komusaari

text: Seuraavat viisi kautta, vuodet 1959–1964, Komusaari jatkoi pelaamista Pyrinnön avainmiehistössä. Tamperelaisjoukkueen sijoitukset asemoituivat tuona aikana sarjan keskikastiin laskevalla trendillä. Viimeisellä pääsarjakaudellaan 1964–1965 Komusaari pelasi vain seitsemässä ottelussa mutta teki uransa korkeimman pistekeskiarvon, 11,1 pistettä/ottelu. Pyrintö sijoittui kymmenen joukkueen sarjassa kahdeksanneksi.


title: Heino Komusaari

text: Pääsarjauransa jälkeen Komusaari pelasi Pyrinnön reservijoukkueessa ja vuoteen 1980 asti maakuntasarjassa. Tyypillistä näille joukkueille oli hyvä menestys kotiotteluissa mutta vaikeudet vierasotteluissa, kun pelaajia matkapeleihin löytyi niukalti. Komusaari pelasi myös veteraanien MM-turnauksissa.


title: Heino Komusaari

text: Komusaari sai vuonna 1954 neljännen luokan erotuomarikortin ja alkoi saman tien tuomita mestaruussarjaotteluita pelaajauransa ohessa. Lopetettuaan aktiivisen pelaajauransa vuonna 1965 hän sai kansainvälisen erotuomarikortin. Tuomittuja pääsarjaotteluita Komusaarelle kertyi vain noin 80, koska otteluita ei tuohon aikaan pelattu paljoa. 1960-luvun puolivälissä Komusaari tuomitsi useita otteluita Helsingissä, missä oli kiistaa paikallisista tuomareista. Hän toimi tuomarina vuoteen 1975 asti ja sai kunniaerotuomarin arvon.


title: Heino Komusaari

text: Pääsarjaotteluiden lisäksi Komusaari tuomitsi viitisenkymmentä maaottelua tai muuta kansainvälistä ottelua, kuten Ateenassa käydyn EM-karsinnan ja Pohjoismaissa sekä Virossa pelattuja eurocupien ja Polarcupin otteluita. Vuoden 1967 koti-EM-kilpailuissa hän tuomitsi kuusi ottelua.


title: Heino Komusaari

text: Komusaari toimi Pyrinnössä juniorivalmentajana ja koripallojaoston puheenjohtajana. Hän oli mukana Pyrinnön 50- ja 100-vuotishistoriikkien pohjatyössä ja kokoamisessa.


title: Heino Komusaari

text: Komusaari pelasi sentterinä, vaikka oli pelipaikalle epätavallisen lyhyt. Komusaari olisi itse halunnut pelata laitahyökkääjänä mutta pelasi sen sijaan mestaruussarjan lyhimpänä sentterinä perittyään kauden 1957 tienoilla uransa lopettaneen Seppo Aarnivalan paikan joukkueessa. Suomalaiskoripalloilijat olivat tosin Komusaaren aikana ylipäänsä nykyistä lyhyempiä, eikä Komusaari ollut sentteriksi kuitenkaan liian lyhyt. Lehdistö kuitenkin kirjoitti Komusaaresta jatkuvasti alimittaisena keskushyökkääjänä. Menestyäkseen vastustajan pitkiä korinaluspelaajia vastaan Komusaari kehitti itsestään erinomaisen, Suomen parhaimpiin kuuluneen, harhauttelijan. Kun pallo pelattiin Komusaarelle korin alle, tämä tarinan mukaan tyypillisesti harhautti ensin vasemmalle ja oikealle, tämän jälkeen eteen ja taakse, ja varmistettuaan vastustajan viisikon nousseen ainakin kerran ilmaan nosti pallon koriin. Komusaari kertoi itse periaatteensa olleen, että vastustajaa pitää aina ensin harhauttaa. Vaikka Komusaari olikin pelaajana hitaahko, hänellä oli nopeat kädet, jotka auttoivat harhauttelussa. Komusaarelle syötettiin usein alakautta, jotta pitkät pelaajat eivät olisi häirinneet syöttöä. Hänen aikanaan Pyrintö kehitti myös pelitavan, jossa sentteri ei juuri tehnyt pisteitä. Komusaari kertoi olleensa kuin tolppa, jonka takaa muut pelaajat pääsivät heittämään. Tavallisesti Komusaari houkutteli hyökkäämällä vastustajan puolustuksen itseensä ja syötti tämän jälkeen taakseen vapaalle miehelle heittopaikan. Komusaaren syötöistä koreja tekivät muun muassa Pekka Airaksinen, Arvo Jantunen ja Reijo Koski.


title: Heino Komusaari

text: Komusaaren aikana ei tehty lajiharjoitteita ympärivuotisesti, vaan eri vuodenaikoina harjoitettiin eri urheilulajeja. Komusaari piti tätä jopa hyödyllisenä etenkin ”pelisilmän”, lihasten ja silmien yhteistyön, kehittymisen kannalta.


title: Heino Komusaari

text: Komusaari oli koulutukseltaan merkonomi. Hän työskenteli yrittäjänä lattiapäällystealan yrityksessä. Hänen perheeseensä kuuluivat Mirja-vaimo ja kolme lasta. Komusaari jatkoi koripallon pelaamista huvikseen vanhojen pelikaveriensa kanssa lähes kuolemaansa saakka. Aamulehden muistokirjoituksessa Komusaarta luonnehdittiin pelimannihenkiseksi ja huumorintajuiseksi mieheksi, jonka seurassa viihtyi. Komusaari kuoli sairastettuaan pitkään Pirkkalassa 80-vuotiaana 14. elokuuta 2014.


title: Cadaver Art

text: Cadaver Art on yhdysvaltalaisen death metal -yhtyeen Mortal Decayn kolmas studioalbumi. Se julkaistiin vuonna 2005 levymerkillä Unique Leader Records.


Ampumahiihdon maailmanmestaruuskilpailut 1999 järjestettiin 12.–14. helmikuuta Kontiolahdella, Suomessa sekä 11.–13. maaliskuuta Holmenkollenilla, Norjassa. Kisojen menestynein maa oli Saksa 10 mitalilla (kuusi kultaa, kaksi hopeaa ja kaksi pronssia).


title: Ampumahiihdon maailmanmestaruuskilpailut 1999

text: Kontiolahti valittiin alunperin kilpailujen järjestäjäksi. Helmikuun puolivälissä käytäviä kilpailuita häiritsi kuitenkin kova pakkanen. Kilpailujen pakkasraja oli –20 °C, mutta lämpötila pysytteli pakkasrajan alapuolella. Kilpailujen alkua jouduttiin lykkäämään kuusi kertaa, mutta 12. helmikuuta kilpailut saatiin avattua pikakilpailuilla. Kontiolahdella kilpailtiin lopulta vain kolmena kilpailupäivänä. Niiden aikana saatiin käytyä miesten ja naisten pikakilpailut, takaa-ajot ja viestit. Normaalimatkat ja yhteislähdöt siirrettiin käytäviksi Holmenkollenin maailmancup-viikonlopun yhteydessä.


text: Pakkasta yritettiin torjua laduilla esimerkiksi ladun varrelle rakennetuin nuotioin, foliopeittein, lämpöpuhaltimin ja helikopterein. Lämmittämisyritykset herättivät maailmanlaajuista huomiota. Jälkikäteen on kuitenkin myönnetty lämmittämisyritysten olleen osittain mediatemppu. Lisäksi kilpailujärjestelyitä sotki lennonjohtajien lakko, jonka vuoksi kilpailijoita ei voitu lennättää suoraan Joensuun lentoasemalle.


text: Seuraavan kerran Kontiolahti pääsi isännöimään MM-kilpailuja vuonna 2015.


text:
12. helmikuuta - Kontiolahti
13. helmikuuta - Kontiolahti
11. maaliskuuta - Holmenkollen
13. maaliskuuta - Holmenkollen
14. helmikuuta - Kontiolahti
12. helmikuuta - Kontiolahti
13. helmikuuta - Kontiolahti
11. maaliskuuta - Holmenkollen
13. maaliskuuta - Holmenkollen
14. helmikuuta - Kontiolahti


title: The Blueprint for Blood Splatter

text: The Blueprint for Blood on yhdysvaltalaisen death metal -yhtyeen Mortal Decayn tuleva neljäs studioalbumi. Se tullaan julkaisemaan 26. marraskuuta 2013 levymerkillä Comatose Music.


title: The Blueprint for Blood Splatter

text: Albumilta julkaistiin single "Jugular Gurgle" syyskuussa 2013.


title: Kalaharin aamunkoitto

text: Kalaharin aamunkoitto: miten ihmisestä tuli ihminen, alkuteos "Gryning över Kalahari" on ihmisen evoluutiota käsittelevä Lasse Bergin teos. Sen on suomentanut Riikka Toivanen ja julkaissut suomeksi Into Kustannus Oy vuonna 2012.


title: Kalaharin aamunkoitto

text: Teoksen kirjoittaja Lasse Berg on dokumenttiohjaaja ja toimittaja. Kirjan kirjoittaja pohtii monia ihmiseksi tulemisen edellytyksiä, moraalin kehittymistä, sitä mikä on ihmiselle luontaista ravintoa.


title: Wraith of the Ropes

text: Wraith of the Ropes on yhdysvaltalainen funeral doom -yhtye, joka perustettiin Hamiltonissa, Ohiossa vuonna 2001.


title: Wraith of the Ropes

text: Yhtye on nauhoittanut myös yhden julkaisemattoman albumin, "Demonic Influencen".


title: Stream from the Heavens

text: Stram from the Heavens on suomalaisen funeral doom -yhtyeen Thergothonin ainoaksi jäänyt studioalbumi. Se julkaistiin vuonna 1994 yhtyeen jo hajottua edeltävänä vuonna. Albumi on julkaistu uudelleen kaksi kertaa: vuonna 2000 ja vuonna 2009 julkaisijana Peaceville Records.


title: Stream from the Heavens

text: Albumilla rumpuja soittaa PMMP:n kappaleiden säveltäjä Jori Sjöroos.


title: Lock Up

text: Lock Up voi tarkoittaa ainakin seuraavia:


title: Kruununmakasiini

text: Kruununmakasiinit olivat Venäjän vallan aikana Suomeen rakennettuja viljavarastoja. Niihin kerättiin ns. kruununjyvät, jotka olivat osuus viljelijöiden suorittamasta kruununverosta. Se maksettiin välittömänä verona viemällä leipäviljana käytettyä ohraa ja ruista sekä kauraa kruununmakasiiniin. Kruununjyvien kerääminen lopetettiin maaveron lakkauttamisen yhteydessä vuoden 1925 alussa.


title: Kruununmakasiini

text: 1900-luvun alussa Suomessa oli yhteensä 20 kruununmakasiinia. Vuonna 1908 tehdyn inventaarion mukaan niitä oli 19, lisäksi 1912 valmistui Tammisaareen uusi, ilmeisesti Suomen viimeinen kruununmakasiini. Makasiinien suunnittelijoina oli useita tunnettuja arkkitehteja, lisäksi monien piirustukset laadittiin valtion Intendenttikonttorissa. Nykyään monet kruununmakasiinit toimivat museotiloina.


title: Vaihtoehto Saksalle

text:
Vaihtoehto Saksalle (Alternative für Deutschland, AfD) on vuonna 2013 perustettu jyrkkä oikeistopopulistipuolue Saksassa. Puolue on kansallismielinen, maahanmuuttovastainen, konservatiivinen ja EU-kriittinen. AfD on vaihtanut aatettaan ja ollut sisäisesti riitaisa. Puolue perustettiin vastustamaan EU:n antamia tukilainoja Kreikalle. Alussa AfD lähinnä vastusti euron käyttöä valuuttana. Se piti euroa taloudelle haitallisena. Mutta myöhemmin puolueen sisällä kasvoi maahanmuuttokriitikoiden kannatus ja monikulttuurisuuden vastustus. Hyviä suhteita Venäjään kannattava AfD vastustaa Venäjä-pakotteita..
Puoluetta on monesti väitetty Venäjän tukemaksi ja joidenkin sen kannattajien natsimyönteisinä pidetyt lausunnot herättäneet paheksuntaa.
Vuonna 2017 puolue nousi liittopäiville ja maan 3. suurimmaksi puolueeksi. Muut puolueet kieltäytyivät yhteistyöstä sen kanssa.


title: Vaihtoehto Saksalle

text: Vuonna 2018 puolueen suosio on kasvanut, kun Angela Merkel on kärsinyt maahanmuuttopolitiikasta käydystä debatista. Syyskuussa 2018 puolue nousi kannatuskyselyn mukaan Saksan toiseksi suurimmaksi puolueeksi.


title: Vaihtoehto Saksalle

text: Eri lähteiden mukaan Vaihtoehto Saksalle onPuolueella ei ole yhtenäistä aatetta. Vahvin yhdistävä tekijä on EU-kriittisyys ja/tai kansallismielisyys. Jyrkemmät nationalistit ja euroskeptikot ovat kamppailleet puolueessa vallasta.


title: Vaihtoehto Saksalle

text: Syyskuussa 2012 julkaistiin manifesti ”Vaalivaihtoehto 2013” europolitiikkaa vastaan. Moni huomattava taloustieteilijä, toimittaja ja yritysjohtaja otti kantaa manifestin puolesta. Ryhmän mukaan euroalue ei sovellu valuutta-alueeksi vaan ajaa eteläisen Euroopan valtiot vararikkoon. Bernd Lucken mukaan tärkeintä olisi saada eteläiset maat pois eurosta. Perustavassa kokouksessa huhtikuussa 2013 puheenjohtajiksi valittiin maailmanpankin ekonomisti, Hampurin yliopiston taloustieteen professori Bernd Lucke, yrittäjä Frauke Petry ja Frankfurter Allgemeine Zeitungin ex-päätoimittaja (1979–2000) Konrad Adam.


title: Vaihtoehto Saksalle

text: Alussa puolue oli tunnettu porvarillisena talousliberaalina arvokonservatiivisena "professoripuolueena", joka vastustaa euroa mutta ei EU:ta. Sen mukaan euro on epäonnistunut, köyhdyttää kilpailukyvyttömiä maita ja tulevia sukupolvia.


title: Vaihtoehto Saksalle

text: Stuttgartin yliopiston professori Lothar Maier vastusti "professoripuolue" termiä sanomalla, että puolueella on 20 000 jäsentä ja heistä professoreja on ehkä pari prosenttia.


title: Vaihtoehto Saksalle

text:
Maier myös puolusti puolueen ei-aggressiivista toimintatapaa sillä, että kyse on vakavasta politiikasta. Puolue ei halua mobilisoida katuja eikä aiheuttaa väkivaltaa. Se on kuitenkin joutunut protestien kohteeksi, ja sen vaalijulisteita on revitty. Sen perustajan, professori Bernd Lucken kimppuun hyökättiin hänen ollessaan puhujalavalla.
Vuonna 2013 AfD ilmoitti, ettei se ole nationalistinen eikä vastusta maahanmuuttoa, vaan kannattaa Kanadan tapaa suosia osaavien työntekijöiden maahantuloa. Samaan aikaan AfD moitti Angela Merkelin päätöstä sulkea ydinvoimalat vuoteen 2020 mennessä. Konrad Adamin mukaan puolueella ei vuonna 2013 ollut myöskään kantaa sukupuolineutraaliin avioliittolakiin.


title: Vaihtoehto Saksalle

text: Syyskuun 2013 liittopäivävaaleissa AfD sai 4,7 % äänistä, runsaat 2 miljoonaa, ja jäi näin hieman äänikynnyksen alapuolelle. Perustajiin kuulunut Bernd Lucke erosi puolueesta heinäkuussa 2015, koska hänen euroskeptisenä perustamansa puolue oli muuttunut ulkomaalaisvastaiseksi ja venäjämieliseksi. Tämän jälkeen Lucke perusti uuden Liberal-Konservative Reformer -puolueen


title: Vaihtoehto Saksalle

text:
Toukokuussa 2015 puolue jakautui Lucken eukroskeptikkoihin ja Frauke Patryn maahanmuuttovastaisiin.
4. kesäkuuta 2015 60% puolueen äänestäneistä valitsi puolueen johtoon Frauke Petryn, joka on taustaltaan kemisti ja liikenainen. Vaikka hän edusti puolueen professoreitaan, hänen kaudellaan
puolueen maahanmuuttokriittisys kasvoi. Petry edusti puolueen silloista kansalliskonservatiivisiipeä. Euroskeptinen Lucke joutui sivuraiteelle ja erosi. Jyrkän kansallismielinen, islaminvastainen, muukalaisvastainen, maahanmuuttokriittinen linja voimistui. Petry lupasi myös vahvistaa puolueen siteitä Venäjään. Pakolaisvyöry Lähi-idästä kasvatti puolueen kanantusta, koska Saksan liittokansleri Merkel piti syksyllä 2015 rajoja auki pakolaisille.


title: Vaihtoehto Saksalle

text: Helmikuussa 2016 puolue alkoi tehdä yhteistyötä Itävallan Vapauspuoleen FPÖ:n kanssa. Vuonna 2016 AfD pärjäsi hyvin joissain Saksan osavaltioissa. Mutta toisaalta puolueen kannatus laski kesällä gallupeissa 2016 7%:iin. Franke Patry ja äärioikeistosiiven Björn Höcke kamppailivat puolueessa vallasta. Huhtikuussa 2017 Petry ilmoitti, ettei ole puolueen pääehdokas.


title: Vaihtoehto Saksalle

text:
Petry riiteli puolueen muiden johtajien kanssa.
Moten syksyn 2017 vaalimainoksista olivat islamin vastaisia: islam ei sovi keittiöömme, bikineitä burkien sijaan.


title: Vaihtoehto Saksalle

text: Syyskuun 2017 parlamenttivaalissa puolue sai 12,6 prosenttia äänistä ja edustajia Saksan liittopäiville. Puolueen toinen puheenjohtaja Frauke Petry ilmoitti, ettei kuitenkaan lähde mukaan AfD:n parlamenttiryhmään vaikkakin aikoo toimia kansanedustajana. Taustalla epäillään olevan erimielisyyksiä Petryn ja toisen puheenjohtajan Jörg Meuthen edustamien linjojen välillä.


title: Vaihtoehto Saksalle

text:
Monet puolueen äänestäjistä ovat Itä- ja Etelä-Saksasta.
He ovat usein taloudellisesti köyhempien alueiden miehiä.


title: Vaihtoehto Saksalle

text:
Puolue sanoutuu irti väkivallasta, koska haluaa tehdä uskottavaa politiikkaa. Niinpä se on nähtävä
kovan linjan äärioikeiston kilpailijana. Mutta puolueen sisällä on ihmisiä, joila on yhteyksiä muuhun äärioikeistoon.
Puolue ei julkisesti kannata esimerkiksi islaminvastaista Pegida-liikettä. Mutta puolueen johdossa on tunnettu Pegidan ystävä Björn Höcke. Monet Pegidan jäsenet äänestävät AfD:tä. Pegida pyrkii vaikuttamaan AfD:hen niin, että sen linja pysyisi tiukan pakolaisvastaisena.


title: Vaihtoehto Saksalle

text: Puolue kannattaa hyviä suhteita Venäjään ja vastustaa talouspakotteita. Tämän takia puoluetta väitetään monesti Venäjän myötäjuoksijaksi. Monet Saksan venäläistaustaiset äänestävät afD:tä. Puolue ei ota virallisesti Venäjältä talousapua.


title: Vaihtoehto Saksalle

text: Puolueen puheenohtaja Frauke Petry herätti kohua tammikuussa 2016, ilmoittaessaan, että poliisin pitäisi ampua maahan pyrkiviä turvapaikanhakijoita. Saksan poliisiliiton puheenjohtaja tuomitsi ajatuksen. Tammikuussa 2017 kohua aiheutti puolueen Thüringenin piirijohtajan Björn Höcken puhe, jossa hän sanoi, että Saksan pitäisi suhtautua myönteisemmin natsimenneisyyteensä. Pegida-järjestön joukkokokouksessa puhunut Höcke vastusti myös Berliiniin pystytettyä "Euroopan murhattujen juutalaisten muistomerkkiä" ja vaati, että Saksan pitäisi lopettaa natsien hirmutekojen sovittaminen.


title: Vaihtoehto Saksalle

text: Keväällä 2016 järjestettyjen osavaltiovaalien alla julkisuuteen vuosi AfD:n salainen vaaliohjelma, joka oli tarkoitus hyväksyä huhtikuisessa puoluekokouksessa. Ohjelmassa painotuttiin ”kansallisiin arvoihin”. Niihin sisältyi muun muassa perinteinen perhekäsitys, lisäksi puolueen tarkoituksena on kieltää abortti ja vaikeuttaa avioeroa. Lapsia hankkivia saksalaisia perheitä sen sijaan palkittaisiin taloudellisesti. Ohjelman mukaan yksinhuoltajuus on taakka yhteiskunnalle, eikä yksinhuoltajaäitejä pidä tukea taloudellisesti. Valtion rahoittamien päiväkotien tukeminen pitää lopettaa ja kannustaa toista vanhempaa hoitamaan lasta kotona. Alkoholisteja, huumeidenkäyttäjiä ja mielenterveysongelmaisia rikollisia ei AfD:n mukaan pidä hoitaa psykiatrisissa sairaaloissa, vaan sulkea vankiloihin. Vammaisia lapsia ei ohjelman mukaan pidä sijoittaa tavallisiin kouluihin, koska se vaikuttaa kielteisesti muihin oppilaisiin. Puolue haluaa muutosta myös koulujen historianopetukseen, jossa natsi-Saksan aikakauden käsittelyä pitää vähentää.


title: Vaihtoehto Saksalle

text: Puolueen Bremenin osaston johtajan Frank Magnitzin kimppuun käytiin tammikuussa 2019. Tapaus sai runsaasti julkisuutta ja julkisuudessa kerrottiin, että häntä lyötiin puuesineellä ja potkittiin kun hän oli kaatunut maahan. Teon tekijäksi puolue epäili antifasistista Antifa-liikettä ja poliittisia vastustajiaan sosiaalidemokraatteja, vasemmistoa ja vihreitä. Myöhemmin paljastui valvontakameran kuvien löydyttyä, ettei Magnitzia potkittu eikä lyöty vaan vammat tulivat todennäköisesti kaatumisesta. Tapaus on voinut olla pelkkä ryöstöyritys ilman poliittisia motiiveja, vaikka joku ryhmittymä ottikin vastuun teosta, mutta ilmoituksen aitouteen on suhtauduttu epäillen.


title: Lock Up (brittiläinen yhtye)

text: Lock Up on brittiläinen grindcorea soittava superyhtye. Sen alkuperäiseen kokoonpanoon kuuluivat Shane Embury (Napalm Death, Venomous Concept), Nicholas Barker (ex-Cradle of Filth, Dimmu Borgir) sekä Jesse Pintado (Napalm Death, Terrorizer). Pintadon jätettyä yhtyeen hänet korvasi Anton Reisenegger (Pentagram Chile, Criminal). Yhtyeessä ovat toimineet myös Peter Tägtgren (Hypocrisy), Barry Savage sekä Danny Lilker.


title: Painonnoston maailmanmestaruuskilpailut 2013

text: Vuoden 2013 painonnoston maailmanmestaruuskilpailut järjestettiin 20.–27. lokakuuta Wrocławissa, Puolassa. Kilpailupaikkana oli vuonna 1913 valmistunut Hala Stulecia. Miehet kilpailivat kahdeksassa ja naiset seitsemässä painoluokassa.


title: Lumilautailun maailmancup 2013–2014

text: Lumilautailun maailmancup 2013–2014 oli historian 20. lumilautailun maailmancup -kausi. Kausi alkoi Uuden-Seelannin Cardronassa 18. elokuuta 2013 ja päättyi Espanjan La Molinassa 15. maaliskuuta 2014. Miehet sekä naiset kilpailivat kauden aikana 14 eri paikassa.


title: Cabinet

text: Cabinet on Spawn of Possessionin esikoisalbumi, joka julkaistiin 14. tammikuuta 2003. Albumista julkaistiin vinyylipainos vuonna 2013 levymerkillä Osmose Productions.


title: Frauenfeld

text: Frauenfeld on kaupunki Koillis-Sveitsissä. Se on samannimisen hallintoalueen sekä Thurgaun kantonin pääkaupunki. Kaupungissa on noin 24 000 asukasta.


title: Frauenfeld

text: Frauenfeld sijaitsee kumpuilevalla Mittellandin tasankoalueella, Thurjoen eteläpuolella, Murgjoen varrella.


title: Frauenfeld

text: SBB:n rautatie Winterthurista Romanshorniin kulkee Frauenfeldin kautta. Lisäksi kaupungista kulkee rautatie Wiliin.


title: Frauenfeld

text: Autobahn A7 sekä valtatiet 1 ja 14 kulkevat Frauenfeldin kautta. Autobahn A1 ohittaa kaupungin eteläpuolelta.


title: Noctambulant

text: Noctambulant on Spawn of Possessionin toinen studioalbumi, joka julkaistiin vuonna 2006 levymerkillä Neurotic Records.


title: Incurso

text: Incurso on Spawn of Possessionin kolmas studioalbumi, joka julkaistiin 13. maaliskuuta 2012. Albumi on ensimmäinen jolla soittavat soolokitaristi Christian Muenzner (Obscura, Necrophagist) sekä basisti Erlend Caspersen (Blood Red Throne, Dismal Euphony).


title: Incurso

text: Metallisivusto Heavy Blog Is Heavy nimesi Incurson kaikkien aikojen parhaaksi teknisen death metalin albumiksi.


title: J. N. Mikkola

text: Jalmari Nikolai Mikkola (s. 19. maaliskuuta 1888 Nakkila) oli suomalainen opettaja, suomentaja ja runoilija.


title: Teuvo Julkunen

text: Teuvo Aatos Julkunen (9. marraskuuta 1928 Turku – 1. elokuuta 2017 Jyväskylä) oli tekniikan tutkija ja Oulun yliopiston koneenrakennusopin professori 1974–1992. Hän tutki koneensuunnittelutekniikkaa ja paperiteollisuuden konetekniikkaa.


title: Teuvo Julkunen

text: Julkunen väitteli 1974 tekniikan tohtoriksi Teknillisestä korkeakoulusta aiheenaan "Paperikoneiden teräsputkirunkoisten telojen dynaamisesta tasapainotuksesta".


title: Teetä kahdelle

text: Teetä kahdelle () on David Butlerin ohjaama elokuvamusikaali vuodelta 1950. Elokuva perustuu Otto Harbachin, Irving Caesarin ja Vincent Youmansin Broadway-musikaaliin "No, No, Nanette". Pääosia esittävät Doris Day ja Gordon MacRae.


title: Armas Peltonen

text: Armas (Armo) Peltonen (18. huhtikuuta 1888 Ruoholahti – 14. heinäkuuta 1977 Helsinki) oli suomalainen opettaja ja salanimeä "Henrik Pausama" käyttänyt näytelmäkirjailija.


title: Armas Peltonen

text: Hänen lapsiaan olivat kirjallisuudentutkija Aarre M. Peltonen ja "Aku Ankka" -lehden päätoimittaja Alli Peltonen.


title: Armas Peltonen

text:
Omalla nimellä:
Nimimerkillä "Henrik Pausama":


title: Pohjanmaan tuulia

text: Pohjanmaan tuulia on Jannika B:n kappale hänen ensimmäiseltä, "Kaikki rohkeus" -studioalbumilta. Sen julkaisi Sony Music Entertainment albumin neljäntenä singlenä 21. helmikuuta 2013. Kappaleesta on julkaistu myös Jenni Salosen ohjaama musiikkivideo, joka julkaistiin YouTube-videopalvelussa 15. maaliskuuta 2013. Toisin kuin artistin aiempi single, tämä ei päässyt lainkaan listoille.


title: It Could Happen to You

text: ”It Could Happen to You” (vap. suom. "Se voisi tapahtua sinulle") on Jimmy Van Heusenin säveltämä ja Johnny Burken sanoittama musiikkikappale vuoden 1944 elokuvasta "4 näppärää neitosta". Kappaleen lauloivat elokuvassa Dorothy Lamour ja Fred MacMurray ja suosioon sen nosti Jo Stafford vuoden 1944 äänityksellään. Myös Bing Crosby nauhoitti kappaleen sen ilmestymisvuonna.


title: It Could Happen to You

text: Vuonna 1950 Nat King Cole nauhoitti kappaleesta jazzversion, ja pian hänen jälkeensä myös pianisti Erroll Garner äänitti oman tulkintansa. Kappale on tullut suosituksi jazzartistien keskuudessa ja siitä on tullut yksi tyylilajin standardeista. Sen ovat nauhoittaneet muun muassa Miles Davis, Bud Powell, Chet Baker, Sonny Rollins, Dinah Washington ja Chick Corea.


title: Gunilla Jung

text: Gunilla Pircklén o.s. Jung (1905–1939) oli suomalainen hopea- ja valaisinsuunnittelija. Hän opiskeli hopeasepäksi Taideteollisuuskeskuskoululussa. Hänen merkittäviä suunnittelujaan olivat omaperäiset valaisimet ja hopeaesineet, joilla hänestä tuli 1930-luvulla yksi suomalaisen designin uranuurtajista.


title: Gunilla Jung

text: Jung suunnitteli muun muassa Diakonissalaitoksen kirkkoon hopeisen kastemaljan, kolehtihaavin sekä kirkon numerotaulun, elokuvateatteri Savoyn valaisimia ja Lars Sonckin suunnittelemaan Villa Baumgartneriin aterimien ja tarjoiluastioiden sarjan. Hän toimi valaisinsuunnittelijana Ornolla vuosina 1936–1939.


title: Gunilla Jung

text: Hänen isänsä oli Bertel Jung ja serkkunsa Dora Jung.


title: Jungfennomaanit

text: Jungfennomaanit oli 1860-luvulla Suomessa syntynyt kielipoliittinen ryhmittymä, joka muodosti fennomaanien jyrkemmän siiven. Se nousi "vanhojen rehellisten suomalaisten" ryhmää vastaan johdossaan Georg Zacharias Forsman (myöh. Yrjö-Sakari Yrjö-Koskinen). Hän perusti 1863 yhdessä veljensä Jaakko Forsmanin sekä Agathon Meurmanin kanssa Helsingin Uutiset -lehden äänenkannattajakseen. Lehdessä hän ilmoitti ”suomi-kiihkon puolueen” perustetuksi ja julkaisi sen ohjelman. Jo seuraavana vuonna jungfennomaanit saivat vallattua ”vanhojen rehellisten” käsissä olleen Suomettaren, mutta se meni konkurssiin 1866. Seuraajaksi perustettiin 1869 Uusi Suometar. 1870-luvulle tultaessa Yrjö-Koskisen jungfennomaanisuus nähtiin jo koko suomalaisuusliikkeen johtona.


title: Jungfennomaanit

text: Jungfennomaaneja (ja myös J. V. Snellmania) erotti ”vanhoista rehellisistä suomalaisista” varsinkin suhtautuminen Venäjään ja Ruotsiin. Jungfennomaanit korostivat lojaalisuutta Venäjää kohtaan ja Yrjö-Koskinen halusi katkaista henkiset siteet Ruotsiin Suomen kansallisen kehityksen edistämiseksi. ”Vanhat rehelliset” suhtautuivat ruotsinkielisten liberaalien tavoin kielteisesti venäläiseen imperialismiin ja painottivat ruotsalaisen kulttuuriperinnön merkitystä suomalaisille. Lisäksi ”vanhojen rehellisten” mielestä suomalaisuuden olisi noustava ”luonnollista tietä” eli vähittäisen kulttuurisen ja sivistyksellisen kehityksen kautta eikä poliittisen taistelun tuloksena.


title: Jungfennomaanit

text: Ikäero ”vanhojen” ja ”nuorten” fennomaanien johtajien välillä oli itse asiassa vähäinen. Nimestään huolimatta jungfennomaaneja ei pidä sekoittaa myöhempiin nuorsuomalaisiin.


title: If I Had You (vuoden 1928 kappale)

text: ”If I Had You” (vap. suom. "Jos minulla olisi sinut") on brittiläinen populaarimusiikin balladi vuodelta 1928. Sen sävelsivät ja sanoittivat James Campbell, Reginald Connelly ja Ted Shapiro. Tunnetuksi kappaleen teki laulaja Al Bowlly Fred Elizalden orkesterin säestämällä nauhoituksellaan. Pian kappaleen ilmestymisen jälkeen Rudy Vallée äänitti sen Connecticut Yankees -yhtyeensä kanssa nostaen kappaleen suosioon myös Yhdysvalloissa. Jo vuonna 1929 kappaleesta tehtiin lukuisia äänityksiä. Sen nauhoittivat muun muassa Bing Crosby Sam Leninin orkesterin kanssa, The Original Wolverines, Bert Ambrose ja ranskalainen Ray Ventura.


title: If I Had You (vuoden 1928 kappale)

text: Ensimmäisen jazz-version kappaleesta teki Benny Goodmanin sekstetti vuonna 1941. Vuosien saatossa kappaleen on nauhoittanut suuri määrä jazzartisteja, ja siitä on tullut yksi tyylilajin standardeista. Muun muassa Ike Quebec, Art Blakey, Oscar Peterson, Lennie Tristano, Diana Krall ja Etta Jones ovat äänittäneet kappaleen.


title: AMX-40

text:
AMX-40 on Ranskassa valmistettu taistelupanssarivaunu. GIAT Industries kehitti ja valmisti vaunutyypin 1980-luvun alkupuolella. Tyyppiä ei otettu palvelukseen Ranskassa, vaan kaikki valmistetut vaunun menivät vientiin.
Vaunun ammukset oli koteloitu siten, että vaunun saadessa osuman torniinsa ammukset räjähtivät vaunusta ulospäin ja säästivät näin miehistöä menetyksiltä. AMX-40:ssa on lisäksi LLTV-hämäräkamerajärjestelmä, ammunnanvakautus ja laseretäisyysmittari.


title: AMX-40

text: Vaunun miehistön määrä on neljä henkeä. Poyaud-dieselmoottori on 1 100 hv (820 kW) tehoinen ja enimmäisnopeus tieolosuhteissa 70 km/h. Taistelusäde eli toimintamatka on 600 km. Aseistus käsittää 120 mm sileäputkisen tykin ja 20 mm kanuunan tornissa. Lisäksi apuaseena on yksi 7,62 mm konekivääri.


title: AMX-40

text: Vaunutyypin edeltäjä oli AMX 30, jota edistyneempi AMX-40 on selvästi. Seuraaja oli puolestaan Leclerc.


title: Saksan 1. panssariarmeija

text: 1. panssariarmeija () oli Saksan maavoimien yhtymä toisessa maailmansodassa. Se muodostui kuin lokakuussa 1941 1. panssariryhmä () täydennettiin armeijaksi. Yhtymään kuuluneet joukot osallistuivat Ranskan valtaukseen ja itärintaman taisteluihin.


title: Saksan 1. panssariarmeija

text: Wehrkreis X perusti XXII motorisoidun armeijakunnan esikunnan liikekannallepanossa 26. elokuuta 1939 komentajanaan kenraalieversti Ewald von Kleist. Armeijakuntaan kuuluivat 30., 56. ja 254. jalkaväkidivisioonat sekä armeijakuntajoukot. Se muutettiin 5. maaliskuuta 1940 länsirintamalla panssariryhmä von Kleistiksi, joka osallistui Ranskan valtaukseen. Armeijakunta lakkautettiin virallisesti kuitenkin vasta 12. heinäkuuta.


title: Saksan 1. panssariarmeija

text: 1. panssariryhmä () muodostettiin 16. marraskuuta 1940 laajentamalla panssariryhmä Kleist (). Ryhmä osallistui Jugoslavian valtaukseen huhtikuussa 1941 ennen siirtoaan itärintamalle Etelän armeijaryhmään, jonka mukana se ylitti Neuvostoliiton rajan 22. kesäkuuta operaatio Barbarossassa. Panssariryhmä laajennettiin 25. lokakuuta 1. panssariarmeijaksi.


title: Saksan 1. panssariarmeija

text: Armeija siirrettiin tammikuussa 1945 armeijaryhmien uudelleen nimeämisen seurauksena Keskustan armeijaryhmään. Se antautui toukokuussa Tsekkoslovakiassa liittoutuneille.


title: Saksan 1. panssariarmeija

text: Panssariarmeijankomentajina olivat:


title: If I Had You (täsmennyssivu)

text: If I Had You voi viitata seuraaviin asioihin:


title: Jurva (täsmennyssivu)

text: Jurva tarkoittaa seuraavia:


title: Liisa Tanner

text: Liisa Tanner (10. kesäkuuta 1902 Turku – 3. marraskuuta 1986 Turku) oli suomalainen Turussa asunut taidemaalari ja opettaja, joka eli 1930-luvulla kirjailija Olavi Paavolaisen kumppanina.


title: Liisa Tanner

text: Liisa Tanner tutustui Olavi Paavolaiseen keväällä 1932 ollessaan opettajana Karjalankannaksella Pölläkkälässä. Tanner sirtyi sitten Turkuun ja aloitti opinnot Turun yliopistossa. Paavolainen muutti myös Turkuun, jossa hän toimi Kudos Oy Silon mainospäällikkönä. Tanner ja Paavolainen asuivat yhdessä, mutta eivät menneet naimisiin. Heidän suhteensa päättyi vuonna 1935 Paavolaisen alkaessa kirjoittaa kirjaa "Kolmannen valtakunnan vieraana". Paavolaisen kirjeet Tannerille ovat säilyneet.


title: Liisa Tanner

text: Paavolainen ja Tanner valmistelivat Turussa asuessaan "Avioliiton tulevaisuus länsimaissa" -nimistä sosiologista tutkimusta, joka ei kuitenkaan toteutunut. He suunnittelivat myös yhteistä Lontoon-matkaa, josta oli tarkoitus laatia yhdistetty matka- ja esseekirja. Tämäkään suunnitelma ei toteutunut, vaikka Paavolainen ehtikin aloittaa englannin kielen ja kulttuurin opiskelun.


title: Liisa Tanner

text: Tanner maalasi henkilömuotokuvia, ja hän maalasi myös maisemakuvia Italiassa 1950-luvulla. Hän sai viimeisen muotokuvansa valmiiksi kuolinpäivänään. Hänen teoksiaan oli näytteillä monissa yhteisnäyttelyissä Suomessa ja ulkomailla. Tannerin piirroksia oli esillä vuonna 2006 Liedon Vanhalinnassa pidetyssä "Liisa Tanner – piirtäjän perintö" -näyttelyssä.


title: Liisa Tanner

text: Professori Timo Soikkanen on Liisa Tannerin sisarenpoika.


title: Martin Hangl

text: Martin Hangl (s. 17. kesäkuuta 1962 Samnaun) on sveitsiläinen alppihiihtäjä ja supersuurpujottelun maailmanmestari. Hän kilpaili maailmancuptasolla vuosina 1982–1991.


title: Martin Hangl

text: Hangl sijoittui Bormion MM-kilpailuissa 1985 pujottelussa 11:nneksi ja suurpujottelussa 14:nneksi. Hän voitti supersuurpujottelun maailmanmestaruuden Vailissa 1989 0,28 sekunnin erolla Pirmin Zurbriggeniin. Samojen kisojen suurpujottelussa hän sijoittui viidenneksi. Saalbachin MM-kilpailuissa 1991 hän sijoittui supersuurpujottelussa seitsemänneksi.


title: Martin Hangl

text: Hangl voitti maailmancupissa kolme osakilpailua, kolme kertaa toinen ja kaksi kertaa kolmas. Hän sijoittui supersuurpujottelucupissa neljänneksi kaudella 1988–1989 ja suurpujottelucupissa viidenneksi kaudella 1984–1985.


title: Martin Hangl

text: Myös hänen veljensä Marco Hangl on entinen huipputason alppihiihtäjä.


title: Martin Hangl

text: Lähde: FIS


title: Italian–Kreikan sota

text: Italian–Kreikan sota oli toisessa maailmansodassa Italian epäonnistunut yritys valloittaa Kreikka. Sotaa käytiin 28. lokakuuta 1940 – 23. huhtikuuta 1941. Italian hyökkäys Kreikkaan aloitti Balkanin sotatoimet toisessa maailmansodassa. Torjuessaan Italian hyökkäyksen Kreikka oli ensimmäinen liittoutuneiden puolella sotinut valtio, joka onnistui puolustautumaan menestyksekkäästi akselivaltoja vastaan. Kreikka kuitenkin kukistui, kun Saksa tuli Italian avuksi ja hyökkäsi Kreikkaan 6. huhtikuuta 1941.


title: Italian–Kreikan sota

text: Vuosina 1912–1913 käytyjen Balkanin sotien jälkeen suurvallat loivat itsenäisen Albanian kuningaskunnan. Uusi valtio oli taloudellisesti heikko, takapajuinen ja sen alueella ei ollut juurikaan luonnonvaroja, joten se ei ollut ensimmäisen maailmansodan alkaessa vakiinnuttanut asemaansa alueella. Italia miehitti Valonan ja Kreikan joukot valtasivat Pohjois-Epeireksen alueen, mistä ne vetäytyivät Italian ja Itävallan painostaessa.


title: Italian–Kreikan sota

text: Itäisen Makedonian Fort Rupel antautui toukokuussa 1916 Bulgarialle, mikä mahdollisti Italialle kreikkalaisjoukkojen karkottamisen Epeiroksen alueelta ja hallinnoimansa alueen rajan siirtämisen Ranskan valtaamaan Koritzaan. Ulkovaltojen painostaessa Kreikka liittyi sotaan kesäkuussa 1917. Samalla Albanian itsenäisyys Italian protektoraattina tunnustettiin. Italia joutui vetäytymään Epeiroksesta Ranskan ja Ison-Britannian painostuksesta.


title: Italian–Kreikan sota

text: Vuonna 1923 Kreikan ja Albanian välinen rajankäynti oli tekemättä. Tuntemattomat murhasivat kenraali Tellinin ja neljä hänen esikuntansa upseeria. Vuotta myöhemmin valtaan noussut Benito Mussolini vaati Kreikalta virallista anteeksipyyntöä, Kreikan laivaston tervehdystä Italian lipulle, oikeudenkäyntiä murhasta sekä 50 miljoonan Italian liiran korvauksia. Kaikki toimet piti tehdä viidessä vuorokaudessa. Kreikan hallitus kuitenkin torjui vaateet kahta ensimmäistä lukuun ottamatta. Mussolini määräsi Italian laivaston tulittamaan Korfua, jolloin kuusitoista asukasta sai surmansa ja lukuisia haavoittui. Italian joukot nousivat tulituksen jälkeen maihin miehittäen saaren.


title: Italian–Kreikan sota

text: Viisi Italian laivaston alusta tulitti Durazzoa ja ilmavoimien lentokoneet tiputtivat Tiranaan lentolehtisiä, joissa pyydettiin kansan olevan tarttumatta aseisiin miehittäviä Italian joukkoja vastaan. Italian joukot valtasivat Albanian 7. huhtikuuta 1939. Kuningas Victor Emmanuel vastaanotti Albanian kruunun 16. huhtikuuta. Tämän seurauksena Yhdistynyt kuningaskunta ja Ranska lupasivat taata Kreikan koskemattomuuden. Kehitys Länsi-Euroopan sotanäyttämöllä kuitenkin keskeytti Italian hyökkäyksen varalle tehdyt suunnitelmat. Sodan laajentuessa Euroopassa Kreikan diktaattori Ioannis Metaxas yritti pitää Kreikan erossa konfliktista, mutta hän tuli samalla lisänneeksi Kreikan riippuvuutta Britanniasta. Metaxas oli myös Saksan ihailija, ja hän oli rakentanut vahvat taloudelliset suhteet Adolf Hitlerin Saksan kanssa.


title: Italian–Kreikan sota

text:
Vuoden 1940 puoleenväliin mennessä Italian diktaattori Benito Mussolini
oli seurannut kateellisena Hitlerin valloituksia. Mussolini halusi todistaa, että hän voisi johtaa Italian samanlaiseen sotilaalliseen menestykseen kuin Saksa. Samaan aikaan Mussolini halusi vahvistaa Italian asemaa Balkanilla. Italialaiset olivat vuonna Albanian valtauksen ohella hyökänneet Brittiläiseen Somalimaahan kesällä 1940.


title: Italian–Kreikan sota

text: 28. lokakuuta 1940 Kreikan diktaattori Ioannis Metaxas hylkäsi Italian uhkavaatimuksen vaatia miehitystä Kreikan alueella. Italian hyökkäys Kreikkaan alkoi varhain aamulla 28. lokakuuta kohti Elaita Kalpakissa. Kreikan armeija puolustautui ja pakotti italialaiset perääntymään. Joulukuun puoleenväliin mennessä, kreikkalaisten käytössä oli lähes neljännes Albaniaa, joka sitoi lähes 530 000 sotilasta Italian joukoista. Maaliskuussa 1941 Italian suurin vastahyökkäys epäonnistui.


title: Italian–Kreikan sota

text: Saksa hyökkäsi 6. huhtikuuta 1941 Kreikkaan, Bulgariaan ja Jugoslaviaan. 12. huhtikuuta Kreikan armeija alkoi vetäytyä Albaniasta välttääkseen Saksan saarron. 20. huhtikuuta Kreikan armeija Epiruksessa antautui saksalaisille ja 23. huhtikuuta 1941 solmittiin aselepo ja kreikkalais-italialainen sota loppui.


title: Italian–Kreikan sota

text: Kreikan voitto Italiasta lokakuussa 1940 oli ensimmäinen liittoutuneen valtion voitto toisessa maailmansodassa ja auttoi parantamaan taistelumoraalia miehitettyssä Euroopassa. Jotkut historioitsijat, kuten John Keegan, väittävät, että se on saattanut vaikuttaa koko sotaan pakottamalla Saksan lykkäämään hyökkäystä Neuvostoliittoon. Viive tarkoitti sitä, että Saksan joukot olisivat saavuttaneet tavoitteensa hyökkäämällä Neuvostoliittoon, jos olisivat hyökänneet vuotta aikaisemmin, ennen ankaraa talvea, jonka vuoksi Saksa kärsi tappion Moskovan taistelussa. Hyökkäys alkoi Albanian kautta 28. lokakuuta 1940 ja päättyi italialaisjoukkojen perääntymiseen 23. huhtikuuta 1941. Kreikkalaisten saavuttama torjuntavoitto oli ensimmäinen liittoutuneiden saavuttama akselivaltoja vastaan käyty voittotaistelu maajoukkoja vastaan toisessa maailmansodassa. Taistelun seurauksena italialaiset joutuivat pyytämään apua Saksalta, joka valloitti maan Operaatio Maritan aikana.


title: Arden-Ohman Orchestra

text: Arden-Ohman Orchestra oli 1920- ja 1930-luvuilla toiminut yhdysvaltalainen orkesteri, jota johtivat Victor Arden ja Phil Ohman. Yhtye teki useita hiteiksi nousseita studionauhoituksia, mukaan lukien ”I Love a Parade”, ja toimi taustaorkesterina Broadway-musikaaleissa "Lady, Be Good" (1924), "Tip Toes" (1926) ja "Spring Is Here" (1929).


title: Lover Come Back to Me

text: ”Lover Come Back to Me” (vap. suom. "Rakastettu, palaa luokseni") on Sigmund Rombergin säveltämä ja Oscar Hammerstein II:n sanoittama musiikkikappale vuoden 1928 Broadway-musikaalista "The New Moon".


title: Lover Come Back to Me

text: Kappale nousi vuonna 1929 Yhdysvalloissa listalle kolme kertaa: Rudy Valléen, Paul Whitemanin ja Arden-Ohman Orchestran esittämänä. 1940-luvulla kappaleesta tuli erittäin suosittu numero jazzartistien keskuudessa ja se on muodostunut jazzstandardiksi. Instrumentaalina kappaleen ovat äänittäneet Roy Eldridge, Lester Young, Erroll Garner, Dizzy Gillespie, Ben Webster ja John Coltrane. Laulettuja versioita ovat nauhoittaneet muun muassa Billie Holiday ja Mildred Bailey.


title: Lover Come Back to Me

text: Kappale on rakenteeltaan AABA. A-osio soitetaan As-duurista ja B-osiossa siirrytään rinnakkaissävellaji f-molliin. Jazzmusiikissa sävellyksen suosio pohjautuu hyvin improvisaation pohjaksi soveltuvaan sointukulkuun. ”Lover Come Back to Men” sointurakennetta käytetään toisinaan myös uusien sävellyksien pohjana; muun muassa Art Blakeyn sävellys ”Quicksilver” perustuu kappaleen sointuihin.


title: Marco Hangl

text: Marco Hangl (s. 20. huhtikuuta 1967 Samnaun) on sveitsiläinen alppihiihtäjä, joka kilpaili maailmancup-tasolla vuosina 1991–1996.


title: Marco Hangl

text: Hangl sijoittui olympialaisten supersuurpujottelussa kuudenneksi Albertvillessä 1992 ja kymmenenneksi Lillehammerissa 1994. Sierra Nevadan MM-kilpailuissa 1996 hän oli samassa lajissa kolmastoista. Maailmancupissa hän sijoittui kerran kolmen parhaan joukkoon oltuaan toinen Megeven supersuurpujottelussa helmikuussa 1992.


title: Marco Hangl

text: Myös hänen veljensä Martin Hangl on entinen huipputason alppihiihtäjä.


title: Hansjörg Tauscher

text: Hansjörg Tauscher (s. 15. syyskuuta 1967 Oberstdorf) on saksalainen alppihiihtäjä, syöksylaskun maailmanmestari. Hän kilpaili maailmancup-tasolla vuosina 1987–1994.


title: Hansjörg Tauscher

text: Tauscher sai nuorten MM-kilpailuissa hopeaa syöksylaskussa Jasnassa 1985. Hän voitti syöksylaskun maailmanmestaruuden Vailissa 1989 0,19 sekunnin erolla Peter Mülleriin. Saalbachin MM-kilpailuissa 1991 hän sijoittui alppiyhdistetyssä 11:nneksi ja supersuurpujottelussa 15:nneksi. Albertvillen olympialaisissa 1992 hän oli syöksylaskussa seitsemäs.


title: Hansjörg Tauscher

text: Tauscher saavutti ainoan maailmancupin palkintosijansa oltuaan kolmas Garmisch-Partenkirchenin syöksylaskussa tammikuussa 1992.


title: Carl Hagenbeck

text: Carl Hagenbeck (10. kesäkuuta 1844 – 14. huhtikuuta 1913) oli saksalainen eläinkauppias. Hän perusti Hampuriin Tierpark Hagenbeck nimisen eläintarhan vuonna 1907. Se oli ensimmäinen eläintarha, missä eläimet eivät olleet häkeissä, vaan luonnonmukaisemmassa ympäristössä.


title: Tierpark Hagenbeck

text:
Tierpark Hagenbeck on Hampurissa Saksassa oleva eläintarha. Eläintarhan perusti Carl Hagenbeck vuonna 1907. Se oli ensimmäinen eläintarha jossa eläimet olivat mahdollisimman luonnonmukaisessa ympäristössä.
Eläintarha on 25 hehtaarin suuruinen ja siellä 1 850 eläintä. Sen elefanttilauma on Euroopan suurin.


title: Sä et ole hullu

text: ”Sä et ole hullu” on Jannan kappale hänen ensimmäiseltä suomenkieliseltä albumiltaan, "Janna". Kappale julkaistiin singlenä 18. lokakuuta 2013. Helmikuussa 2014 single ylitti kultalevyrajan, yli 5000 kappaleen myynnillään. Maaliskuussa 2016 Janna sai kappaleesta platinalevyn.


title: Sä et ole hullu

text: Kappaleen on säveltänyt ja sanoittanut Janna yhdessä Saara Törmän ja Aku Rannilan kanssa. Kappaleesta on julkaistu myös Mikko Harman ohjaama musiikkivideo, joka on kuvattu Pohjois-Irlannin länsirannikolla.


title: Western Sydney Wanderers FC

text: Western Sydney Wanderers FC on vuonna 2012 perustettu jalkapalloseura Sydneyn kaupungista Australiasta. Se pelaa maansa korkeimmalla sarjatasolla A-Leaguessa. Western Sydney Wanderers FC voitti A-Leaguen runkosarjan seurahistoriansa ensimmäisellä kaudella 2012–13, mutta hävisi lopulta loppuottelussa Central Coast Marinersille 2-0. Runkosarjamestaruutensa ansiosta se ansaitsi paikan kauden 2014 AFC Champions Leaguessa. Seuran kotikenttänä toimii 21 500-paikkainen Parramatta Stadium Sydneyssä. Seuraa on valmentanut alusta asti australialainen Tony Popovic. Western Sydney Wanderersilla on myös joukkueet Australian naisten liigassa, eli W-Leaguessa sekä nuorten joukkue, joka pelaa Australian National Youth Leaguessa.


title: Western Sydney Wanderers FC

text: Seuran nuoresta iästä huolimatta Western Sydney Wanderers on saanut paljon kannattajia. Sillä oli ensimmäisellä kaudellaan 7 500 rekisteröitynyttä kannattajaa ja kaudella 2014 jo 16 000. Wanderersin kannattajayhdistys Red and Black Bloc (RBB) on ollut olemassa seuran syntymästä saakka. Keskimäärin Wanderersin kotiotteluissa käy 12 000 katsojaa, mikä on Australiassa keskitasoa. Kannattajat kantavat seuran virallisia värejä (musta, punainen, valkoinen), ja kannattajat ovat tunnettuja "Who do we sing for" -tunnussävelmästään, jota he laulavat seuran otteluissa.


title: Western Sydney Wanderers FC

text: Western Sydney Wanderersin pahin vihollinen on paikallisvastustaja Sydney FC, joka pelaa Wanderersin tavoin Australian A-Leaguessa. Seurat ovat toistensa vastakohtia; Sydney FC:n tunnusvärit ovat sininen ja valkoinen, Wanderersin punainen ja musta sekä Sydney FC on Sydneyn itäisten lähiöiden seura, kun taas Wanderers enemmän läntisten. Seurojen ensimmäinen kohtaaminen oli 20. lokakuuta 2012, jolloin Sydney FC oli vahvempi 1–0. Joukkueet kohtasivat toisensa kolme kertaa ensimmäisellä yhteisellä kaudellaan. Molemmat voittivat kerran ja kerran pelattiin tasan.


title: Western Sydney Wanderers FC

text: Pelaajien ennätykset:


title: Western Sydney Wanderers FC

text: Joukkue-ennätykset:


title: Western Sydney Wanderers FC

text: Aasian Mestarien liiga


title: Western Sydney Wanderers FC

text: A-League:


title: Western Sydney Wanderers FC

text: A-League-pudotuspelit:


title: Karl Alpiger

text: Karl Alpiger (s. 27. huhtikuuta 1961 Wildhaus) on sveitsiläinen alppihiihtäjä. Hän kilpaili maailmancup-tasolla vuosina 1982–1990.


title: Karl Alpiger

text: Alpiger sai MM-pronssia syöksylaskussa Crans-Montanassa 1987 ja Vailissa 1989. Syöksylaskun maailmancupissa hän oli kolmas kaudella 1984–1985 ja viides kaudella 1985–1986. Hän voitti viisi maailmancupin osakilpailua, sijoittui neljä kertaa toiseksi ja kaksi kertaa kolmanneksi.


title: Karl Alpiger

text: Lähde: FIS


title: Helmut Mayer

text: Helmut Mayer (s. 4. maaliskuuta 1966 Waiern, Kärnten) on itävaltalainen alppihiihtäjä, olympia- ja MM-mitalisti. Hän kilpaili maailmancup-tasolla vuosina 1986–1993.


title: Helmut Mayer

text: Mayer saavutti Calgaryn olympialaisissa 1988 hopeaa supersuurpujottelussa 1,3 sekuntia Franck Piccardille hävinneenä. Suurpujottelussa hän sijoittui seitsemänneksi. Vailin MM-kilpailuissa 1989 hän sai suurpujottelussa hopeaa yli puolitoista sekuntia Rudolf Nierlichille hävinneenä.


title: Helmut Mayer

text: Mayer sijoittui suurpujottelun maailmancupissa kolmanneksi kaudella 1987–1988. Hän voitti maailmancupin suurpujottelukilpailun Kranjska Gorassa 19. joulukuuta 1987 ja sijoittui samalla kaudella kolmanneksi Saas Feen ja Schladmingin suurpujotteluissa. Kaudella 1988–1989 hän oli kolmas Laaxin ja Aspenin supersuurpujotteluissa.


title: Karl-Erik Nilsson

text: Karl-Erik Nilsson (4. tammikuuta 1922 Stehag, Ekslöv – 14. joulukuuta 2017 Malmö) oli ruotsalainen kreikkalais-roomalaisen tyylin painija ja olympiavoittaja.


title: Karl-Erik Nilsson

text: 87 kilogramman painoluokassa kilpaillut Nilsson voitti olympiakultaa Lontoossa 1948 ja saavutti vielä pronssia Helsingissä 1952 sekä Melbournessa 1956. Hän saavutti lisäksi MM-pronssia Karlsruhessa 1955. Vuoden 1950 MM-kilpailuissa hän sijoittui neljänneksi.


title: More Than You Know

text: ”More Than You Know” (vap. suom. "Enemmän kuin tiedätkään") on Vincent Youmansin säveltämä musiikkikappale vuoden 1929 Broadway-musikaalista "Great Day". Kappaleen sanoittivat Edward Eliscu ja Billy Rose ja sen lauloi musikaalissa Mayo Methot.


title: More Than You Know

text: "Great Day" -näytelmä ei menestynyt Broadwaylla, mutta ”More Than You Know’sta” tuli suosittu näytelmän vaisusta vastaanotosta huolimatta. Ruth Etting nosti sen Yhdysvalloissa listoille vuonna 1930. Billie Holidayn ja Benny Carterin jazz-äänitykset vuonna 1939 nostivat sävellyksen uudelleen pinnalle ja kappale on muodostunut suosituksi jazzstandardiksi. Sen ovat nauhoittaneet myös muun muassa Sonny Rollins, Coleman Hawkins, George Shearing, Sarah Vaughan, Dexter Gordon ja Teddy Wilson.


title: More Than You Know

text: ”More Than You Know’ta” on käytetty useiden elokuvien musiikkiraidalla.


title: Just One of Those Things

text: ”Just One of Those Things” (vap. suom. "Vain yksi niistä asioista") on Cole Porterin säveltämä ja sanoittama musiikkikappale vuoden 1935 Broadway-musikaalista "Jubilee".


title: Just One of Those Things

text: Richard Himberin orkesteri nauhoitti kappaleen alle kaksi kuukautta musikaalin ensi-illan jälkeen laulajanaan Stuart Allen. "Jubilee"-näytelmän musiikkiin kuului myös Porterin sävellys ”Begin the Beguine”, jonka saavuttama suosio jätti aluksi ”Just One of Those Thingsin” varjoonsa.


title: Just One of Those Things

text: Jazzmusiikin piirissä kappaleesta on tullut usein soitettu standardi. Coleman Hawkins nauhoitti sen vuonna 1944, ja 1940-luvun loppupuolelta lähtien kappaleesta tehtiin jazzversioita enenevässä määrin. Django Reinhardt äänitti kappaleen vuonna 1947, ja omat instrumentaaliversionsa nauhoittivat myös muun muassa klarinetisti Sidney Bechet ja pianistit Bud Powell ja Art Tatum. Kapapaleen ovat äänittäneet myös lukuisat jazzlaulajat, mukaan lukien Billie Holiday, Sarah Vaughan, Nat King Cole, Diana Krall ja Ella Fitzgerald. Frank Sinatra lauloi kappaleen vuoden 1954 elokuvassa "Nuori mieleltään".


title: Begin the Beguine

text: ”Begin the Beguine” (vap. suom. "Aloittakaa beguine") on Cole Porterin säveltämä ja sanoittama musiikkikappale vuodelta 1935. Kappale sai ensiesityksensä vaisun vastaanoton saaneessa Broadway-musikaalissa "Jubilee", mutta se tunnetaan paremmin Fred Astairen ja Eleanor Powellin tanssikohtauksesta vuoden 1939 elokuvassa "Steppaavaa rakkautta".


title: Begin the Beguine

text: ”Begin the Beguine” ei saanut osakseen merkittävää huomiota "Jubilee"-musikaalin ilmestyttyä, ja vasta Artie Shaw’n äänitettyä swing-sovituksen kappaleesta vuonna 1938 muutkin artistit alkoivat kiinnostua laulusta. 1940-luvulla sen äänittivät muun muassa Eddie Heywood, Frank Sinatra ja Django Reinhardt. Kappaleesta on useiden Porterin sävellysten tavoin tullut jazzstandardi.


title: Begin the Beguine

text: Kappale on rakenteeltaan poikkeuksellisen pitkä. Kun normaali 1930-luvun populaarimusiikkikappale oli pituudeltaan 32 tahtia, ”Begin the Beguinen” kertosäe on 104 tahdin mittainen eikä laulussa ole lainkaan tavanomaista säkeistöä.


title: Begin the Beguine

text: Suomeksi kappaleesta on ainakin kolme sanoitusta, tekijöinä Veikko Ahvenainen, Reino Helismaa ja Lauri Jauhiainen. Kaikki suomenkieliset versiotkin on julkaistu alkuperäisnimellä ”Begin the Beguine”, levyttäjinä muiden muassa Olavi Virta (1954) ja Laila Halme (1960).


title: Poritar

text: Poritar on Porissa kesäkuukausina liikennöivä katujuna. Se kiertää kesä-elokuussa noin seitsemän kilometrin pituista reittiä, joka lähtee kauppatorilta ja kulkee urheilukeskuksen kautta Kirjurinluotoon. Kiertoajelu kestää noin 50 minuuttia. Junassa on veturin lisäksi kolme vaunua.


title: Poritar

text: Poritar on historiansa aikana liikennöinyt myös Porin ulkopuolella. Vuonna 2007 se kuljetti Helsingissä järjestettyjen Eurovision laulukilpailujen aikana lehdistöä Hartwall-areenan ja Messukeskuksen välillä. Kesällä 2012 Poritar oli kahden kuukauden ajan vuokrattuna Kouvolaan.


title: Poritar

text: Kauppatori – Rautatieasema – Porttaalitunneli – Urheilukeskus – Kirjurinluoto – Kauppatori


title: Kaarleporin kreivikunta

text: Kaarleporin kreivikunta (ruots. "grevskapet Karleborg") oli kuningatar Kristiinan kreivi Klaus Åkenpoika Tottille vuonna 1652 myöntämä läänitys. Läänitys käsitti Uudenkaarlepyyn kaupungin sekä suurimman osan Uudenkaarlepyyn ja Lapuan pitäjistä. 1653 siihen liitettiin vaihtamalla tiloja Lapuan, Vöyrin ja Ilmajoen pitäjistä. Kreivikunnan keskuksena toimi Veksalan kartano. Kreivikunta peruutettiin kruunulle vuonna 1686.


title: Kaarleporin kreivikunta

text: Mauno Jokipii: "Suomen kreivi- ja vapaaherrakunnat", 2 nidettä, Suomen historiallinen seura 1956–1960, Historiallisia tutkimuksia 48.1


title: Frank Wörndl

text: Frank-Christian Wörndl (s. 28. kesäkuuta 1959 Sonthofen, Baijeri, Saksan liittotasavalta) on saksalainen alppihiihtäjä. Hän on maailmanmestari ja olympiamitalisti, ja kilpaili maailmancup-tasolla vuosina 1978–1988.


title: Frank Wörndl

text: Wörndl sijoittui Garmisch-Partenkirchenin MM-kilpailuissa 1978 pujottelussa 12:nneksi ja Lake Placidin olympialaisissa 1980 samassa lajissa kymmenenneksi. Hän voitti pujottelun maailmanmestaruuden Crans-Montanassa 1987 0,19 sekunnin erolla Günther Maderiin. Lisäksi hän oli suurpujottelussa seitsemäs. Hän sai olympiahopeaa pujottelussa Calgaryssa 1988 0,06 sekuntia Alberto Tomballe hävinneenä. Samojen kisojen suurpujottelussa hän oli kahdeksas.


title: Frank Wörndl

text: Maailmancupin osakilpailussa Wörndl sijoittui parhaimmillaan neljänneksi Åren pujottelussa maaliskuussa 1988.


title: Helli-liikelaitos

text: Helli-liikelaitos oli Keski-Karjalassa vuosina 2009-2012 toiminut sosiaali- ja terveyspalvelukeskus.


title: Helli-liikelaitos

text: Helli aloitti toimintansa vuonna 2009, jolloin siihen kuuluivat Kitee, Kesälahti, Tohmajärvi ja Rääkkylä. Rääkkylä irtisanoutui Hellistä 2011 ja hankki sen jälkeen sosiaali- ja terveyspalvelut yksityiseltä palveluntuottajalta.


title: Helli-liikelaitos

text:
Alueella oli vuonna 2009 noin 19 000 asukasta, mutta Rääkkylän irtauduttua yhteistoiminta-alueesta väestöpohja putosi noin
17 000:een. Kun Kesälahti liittyi Kiteeseen vuoden 2013 alusta, Helli-liikelaitos ja Keski-Karjalan yhteistoiminta-alueen toiminta
lakkasivat.


title: Helli-liikelaitos

text: Keski-Karjalan yhteistoiminta-alue oli vuosina 2009–2012 isäntäkunnan ja liikelaitoksen yhdistelmä. Se toimi isäntäkuntamallin mukaan, siten että järjestämisorganisaatio eli tilaajalautakuntana toiminut Keski-Karjalan sosiaali- ja terveyslautakunta oli Tohmajärven kunnan organisaatiossa ja palvelut tuotti Kiteen kaupungin organisaatioon sijoitettu liikelaitos Helli. Keski-Karjalan sosiaali- ja terveyslautakunta vastasi kuntien sosiaali- ja terveydenhuollon palvelujen järjestämisestä kaikkien kuntien asukkaille.


title: Korisliigan herrasmiessopimus

text: Korisliigan herrasmiessopimus on termi Korisliigassa kaudella 2007–2008 pelanneiden joukkueiden kesken sovitusta käytännöstä, jossa Korisliigan otteluiden kokoonpanossa joukkueiden ulkomaalaispelaajien määrä on rajoitettu maksimissaan neljään. Vuosina 2007–2015 määrä oli rajattu kolmeen.


title: Korisliigan herrasmiessopimus

text: Ulkomaalaispelaajien määrän nostamisesta neljään per joukkue päätettiin helmikuussa 2015 äänin 7–4. Päätöksen on kritisoitu näivettävän suomalaista pelaajatuotantoa, ja se suosinee joukkueita, joilla ei ole tarpeeksi tasokasta juniorituotantoa ja jotka ostavat pelaajansa muualta.


title: Korisliigan herrasmiessopimus

text: Herrasmiessopimus-käytäntöä on moitittu EU:n vapaan työvoiman liikkuvuuden periaatteen rajoittamisesta. Valtaosa sarjan ulkomaalaispelaajista tulee kuitenkin Yhdysvalloista, eikä ko. periaate koske heitä.


title: Korisliigan herrasmiessopimus

text: Rajoitus ei ole koskenut ulkomaalaispelaajia, jotka ovat pelanneet Suomen Koripalloliiton alaisissa juniorisarjoissa.